চণ্ডীগড় - অসমীয়া ৱিকিপিডিয়া\n— চহৰ আৰু কেন্দ্ৰীয় শাসিত অঞ্চল† —\nঅন্য নাম: সৌন্দৰ্যৰ চহৰ\nভাৰতৰ মানচিত্ৰত অৱস্থান\n১ নৱেম্বৰ ১৯৬৬\nকেন্দ্ৰীয় শাসিত অঞ্চল পৌৰসভা\nৰাজেশ কুমাৰ কালিয়া\n- জ্যেষ্ঠ উপ মেয়ৰ\n- উপ মেয়ৰ\n(৪৪ বৰ্গ মাইল)\nউচ্চতা ৩২১ মিটাৰ (১,০৫৩.১৫ ফুট)\n- জনঘনত্ব ৯,২৫৮.৩ প্ৰতি বৰ্গ কি.মি.\n(২৩,৯৮৮ প্ৰতি বৰ্গ মাইল)\n- মহানগৰ ১০,২৫,৬৮২ (৫১st) জন\nCH-01 (বৰ্তমান), CH-02 (বাণিজ্যিক বাহন আৰু টেক্সি), CH-03, CH-04 (ৰেহাই প্ৰাপ্ত)\nমানৱ উন্নয়ন সূচক (২০১৭)\n০.৭৭৪ (উচ্চ) · দ্বিতীয় স্থান\n†চণ্ডীগড় চহৰ গোটেই কেন্দ্ৰীয় শাসিত অঞ্চলৰ মাটিকালি আৱৰি আছে\n†† পঞ্জাব পুনৰগঠন আইন ১৯৬৬ ৰ ষষ্ঠ অনুসূচী মতে\nচণ্ডীগড় (ইংৰাজী: Chandigarh) উত্তৰ ভাৰতত অৱস্থিত এখন চহৰ আৰু কেন্দ্ৰীয় শাসিত অঞ্চল। ই চুবুৰীয়া ৰাজ্য পঞ্জাব আৰু হাৰিয়ানাৰ ৰাজধানী। এই চহৰ দুয়োখন ৰাজ্যৰে অংশ নহয় আৰু কেন্দ্ৰীয় চৰকাৰে ইয়াৰ শাসন চলায়।\nচণ্ডীগড়ৰ উত্তৰ, পশ্চিম আৰু দক্ষিণ দিশত পঞ্জাব আৰু পূব দিশত হাৰিয়ানা অৱস্থিত। ইয়াক চণ্ডীগড় ৰাজধানী অঞ্চলৰ অংশ হিচাপে ধৰা হয়। এই অঞ্চলত হাৰিয়ানাৰ পঞ্চকুলা চহৰ আৰু পঞ্জাবৰ খাৰাৰ, খুৰলী, মোহালী আৰু জিৰকপুৰ অৱস্থিত। চণ্ডীগড় ভাৰতৰ ৰাজধানী নতুন দিল্লীৰ পৰা ১৬২ কিলোমিটাৰ উত্তৰত আৰু অমৃতসৰৰ পৰা ২৯৯ কিলোমিটাৰ দক্ষিণ-পশ্চিমত অৱস্থিত।\nভাৰতৰ স্বাধীনতাৰ আগতে পৰিকল্পিত চহৰ হিচাপে ইয়াৰ স্থাপত্য আৰু চহৰীয়া নক্সাৰ বাবে গোটেই বিশ্বতে জনাজাত। চুইছ-ফ্ৰেন্স স্থাপত্যবিদ লী ক'ৰবাজিয়ে চণ্ডীগড়ৰ মুখ্য স্থাপত্যবিদ আছিল। চণ্ডীগড়ৰ বেছিভাগ চৰকাৰী ভৱন তেওঁৰ দলে নিৰ্মাণ কৰিছিল।\n২০১৬ চনৰ জুলাই মাহত চণ্ডীগড় ৰাজধানী অঞ্চলক ইষ্টানবুলত অনুষ্ঠিত ইউনেস্কোৰ ৪০তম অধিবেশনত "লী ক'ৰবাজিয়েৰ স্থাপত্য আৰু আধুনিক জগতলৈ তেওঁৰ অতুলনীয় অৱদান" হিচাপে বিশ্ব ঐতিহ্যবাহী স্থানত অন্তৰ্ভুক্ত কৰা হয়। চণ্ডীগড় ৰাজধানী অঞ্চলত পঞ্জাব আৰু হাৰিয়ানা উচ্চ ন্যায়ালয়, পঞ্জাব আৰু হাৰিয়ানা সচিবালয়, পঞ্জাব আৰু হাৰিয়ানা বিধানসভাৰ লগতে মুক্তহস্ত সৌধ, ছহিদ স্মৃতিক্ষেত্ৰ, জ্যামিতিক পাহাৰ, ছাঁৰ স্তম্ভ আৰু শিল উদ্যান অন্তৰ্ভুক্ত।\nচণ্ডীগড়ৰ জনমুৰী আয় দেশৰ ভিতৰতে সৰ্বাধিকৰ অন্যতম। ই ভাৰতৰ আটাইতকৈ স্বচ্ছ চহৰ। মানৱ উন্নয়ন সূচাংকতো ইয়াৰ ফলাফল যথেষ্ট সন্তোষজনক। ২০১৫ চনৰ এক সমীক্ষা অনুসৰি ই ভাৰতৰ আটাইতকৈ সুখী চহৰ।\nচণ্ডীগড় নামটো দুই শব্দ চণ্ডী আৰু গড়ৰে গঠিত। চণ্ডী শব্দয়ে হিন্দু দেৱী চণ্ডীক সূচায় আৰু গড় হৈছে বেৰেৰে আৱেষ্টিত নগৰ। পঞ্চকুলা জিলাত চহৰ খনৰ নিচেই কাষত অৱস্থিত প্ৰাচীন চণ্ডী মন্দিৰৰ পৰা এই নামৰ উৎপত্তি হৈছে।\nচণ্ডীগড়ক "সৌন্দৰ্যৰ চহৰ" বুলি অভিহিত কৰা হয়। ১৮৯০ আৰু ১৯০০ ৰ দশকত উত্তৰ আমেৰিকাত প্ৰচলিত নগৰ পৰিকল্পনাৰ জনপ্ৰিয় দৰ্শন "নগৰ সৌন্দৰ্যকৰণ আন্দোলন"ৰ পৰা আহিছে। চণ্ডীগড়ৰ প্ৰাৰম্ভিক পৰ্যায়ৰ স্থাপত্যবিদ এলবাৰ্ট মেয়াৰ আছিল। তেওঁ এখন সুন্দৰ চহৰ নিৰ্মাণ কৰিবলৈ বিচাৰিছিল। ১৯৭০ ৰ দশকত প্ৰকাশিত হোৱা চৰকাৰী নথি-পত্ৰত এই শাৰী ল'গ' হিচাপে ব্যৱহৃত হৈছিল। তেতিয়াৰ পৰা চণ্ডীগড়ক "সৌন্দৰ্যৰ নগৰী" বুলি কোৱা হয়।\n↑ "Chandigarh (India): Union Territory & Agglomeration - Population Statistics in Maps and Charts". https://www.citypopulation.de/India-Chandigarh.html। আহৰণ কৰা হৈছে:6July 2019.\n↑ "Provisional Population Totals, Census of India 2011; Urban Agglomerations/Cities having population 1 lakh and above". Office of the Registrar General & Census Commissioner, India. http://censusindia.gov.in/2011-prov-results/paper2/data_files/india2/Million_Plus_UAs_Cities_2011.pdf। আহৰণ কৰা হৈছে: 26 March 2012.\n↑ "Provisional Population Totals, Census of India 2011; Cities having population 1 lakh and above". Office of the Registrar General & Census Commissioner, India. Archived from the original on7May 2012. https://web.archive.org/web/20120507135928/http://www.censusindia.gov.in/2011-prov-results/paper2/data_files/India2/Table_2_PR_Cities_1Lakh_and_Above.pdf। আহৰণ কৰা হৈছে: 26 March 2012.\n↑ "52nd REPORT OF THE COMMISSIONER FOR LINGUISTIC MINORITIES IN INDIA". Ministry of Minority Affairsnclm.nic.in. Archived from the original on 25 May 2017. https://web.archive.org/web/20170525141614/http://nclm.nic.in/shared/linkimages/NCLM52ndReport.pdf। আহৰণ কৰা হৈছে: 8 July 2019.\n↑ "Sub-national HDI – Area Database" (en ভাষাত). Institute for Management Research, Radboud UniversityGlobal Data Lab. https://hdi.globaldatalab.org/areadata/shdi/। আহৰণ কৰা হৈছে: 25 September 2018.\n↑ "Business Portal of India : Investment Opportunities and Incentives : State Level Investment : Chandigarh". business.gov.in. Archived from the original on 17 October 2013. https://web.archive.org/web/20131017092219/http://business.gov.in/investment_incentives/chandigarh.php। আহৰণ কৰা হৈছে: 12 March 2015.\n↑ Ajay Deep. "Chandigarh gets the Cleanest City of India title". http://chandigarhmetro.com/chandigarh-cleanest-city-india/.\n↑ "India's cleanest: Where does your city stand?: Rediff.com News". News.rediff.com. 13 May 2010. http://news.rediff.com/slide-show/2010/may/11/slide-show-1-chandigarh-cleanest-of-all.htm। আহৰণ কৰা হৈছে: 26 July 2010.\n↑ Meghalaya Human Development Report 2008 Archived 21 August 2011 at the Wayback Machine (p. 23)\n↑ "Chandigarh 'happiest' city, claims LG survey". 12 June 2015. http://www.business-standard.com/article/current-affairs/chandigarh-happiest-city-claims-lg-survey-115061200038_1.html.\n↑ Ajay Deep. "Chandigarh is the Happiest City of India - LG Survey". http://chandigarhmetro.com/chandigarh-happiest-city-of-india-lg-survey/.\n↑ "CII". cii.in. http://www.cii.in/chandigarh। আহৰণ কৰা হৈছে: 12 March 2015.\n↑ "Chandigarh: Info on geography, history, government, districts, business, economy, travel, rivers, education, food, arts, culture, music, dance, festivals". newkerala.com. http://www.newkerala.com/states-of-india/chandigarh.php। আহৰণ কৰা হৈছে: 12 March 2015.\n↑ Kalia, Ravi (1987). Chandigarh : in search of an identity. প্ৰকাশক Carbondale: Southern Illinois University Press. পৃষ্ঠা. 54. ISBN 978-0809313105. https://books.google.com/books?id=-s0g47oeb34C&dq=city+beautiful.\n↑ Office of the Registrar General, R. K. Goswami (1970). Census of India, 1971, Series 25, Chandigarh: Census atlas. প্ৰকাশক India. পৃষ্ঠা. 20, 22, 33. https://books.google.com/books?id=gfInAAAAMAAJ&dq=City+Beautiful.\n↑ "Official website of the Chandigarh Administration". Chandigarh Administration. http://chandigarh.gov.in/। আহৰণ কৰা হৈছে: 21 March 2017. "Chandigarh The City Beautiful"\nৱিকিমিডিয়া কমন্সত চণ্ডীগড় সম্পৰ্কীয় মিডিয়া ফাইল।\nচণ্ডীগড় ভ্ৰমণ নিৰ্দেশিকা, ৱিকিভয়াজৰ পৰা\nচণ্ডীগড়ৰ চৰকাৰী ৱেবচাইট\nচণ্ডীগড় বিষয়ে Curlie (DMOZ)-ত থকা তথ্য\nঅপেন ষ্ট্ৰীট মেপত চণ্ডীগড় বিষয়ক ভৌগোলিক তথ্য আছে।\n"https://as.wikipedia.org/w/index.php?title=চণ্ডীগড়&oldid=254855"ৰ পৰা অনা হৈছে\nএই পৃষ্ঠাখন ১৬ ডিচেম্বৰ, ২০২০ তাৰিখে ১৭:৩৮ বজাত অন্তিম সংশোধন কৰা হৈছিল।


সলনি হ'ব লক্ষ্ণৌৰ নাম! কি নাম হ'ব পাৰে লক্ষ্ণৌৰ ?\nশাসনৰ বাঘজৰী হাতত লোৱাৰ পিছতে উত্তৰ প্ৰদেশৰ মুখ্যমন্ত্ৰী যোগী আদিত্যনাথে ৰাজ্য খনৰ কেইবাটাও ঐতিহাসিক স্থানৰ নাম সলনি কৰিছে। শেহতীয়া মুখ্যমন্ত্ৰী আদিত্যনাথৰ এক টুইটৰ পৰা ৰাজ্য খনৰ ৰাজধানী চহৰ লক্ষ্ণৌৰ নাম সলনি কৰাৰ ইংগিত পোৱা গৈছে। ধাৰণা কৰা অনুসৰি লক্ষ্ণৌৰ নাম সলাই লক্ষ্মণপুৰী কৰিব পাৰে।\nমুখ্যমন্ত্ৰী যোগী আদিত্যনাথৰ এটা টুইটে এই সন্দৰ্ভত জল্পনা-কল্পনাৰ সৃষ্টি কৰিছে। সোমবাৰে সন্ধিয়া প্ৰধানমন্ত্ৰী নৰেন্দ্ৰ মোদীক লক্ষ্ণৌলৈ স্বাগতম জনোৱা টুইটটোত যোগীয়ে লিখিছিল: “ভগৱান লক্ষ্মণৰ নগৰী লক্ষ্ণৌলৈ আপোনাৰ স্বাগতম ” । আদিত্যনাথে লক্ষ্ণৌৰ সৈতে লক্ষ্মণৰ নাম সাঙুৰি লোৱাৰ কথাৰ পৰাই বহুত লক্ষ্ণৌৰ নাম লক্ষ্মণপুৰী কৰা হ’ব বুলি ধাৰণা কৰিছে।\nবিষয়টোকলৈ এতিয়া সামাজিক মাধ্যমত বিতৰ্কৰো সৃষ্টি হৈছে। উল্লেখ্য লক্ষ্মণৰ নামত উৎসৰ্গিত এটা বিশাল মন্দিৰ ইতিমধ্যে লক্ষ্ণৌত নিৰ্মাণ কৰা হৈছে। বিজেপি নেতাসকলে লক্ষ্ণৌৰ নাম লখনপুৰী বা লক্ষ্মণপুৰীলৈ সলনি কৰিব লাগে বুলি বহু দিনৰে পৰা দাবী উত্থাপন কৰি আহিছে। লক্ষ্ণৌত ইতিমধ্যে লক্ষ্মণৰ নামেৰে কেইবাটাও স্থান আছে । ইয়াৰ ভিতৰত অন্যতম হৈছে লক্ষ্মণ তিলা, লক্ষ্মণপুৰী আৰু লক্ষ্মণ পাৰ্ক। যোগী আদিত্যনাথ চৰকাৰে ইয়াৰ পূৰ্বে এলাহাবাদৰ নাম সলনি প্ৰয়াগৰাজ কৰিছিল।\nএকেদৰে চুলতানপুৰৰ নাম কুশভৱনপুৰ, আলিগড়ৰ নাম হৰিগড়, মৈনপুৰীৰ পৰা ময়নপুৰী, সম্ভলৰ পৰা পৃথ্বীৰাজ নগৰ বা কল্কি নগৰ, ফিৰোজাবাদৰ নাম চন্দ্ৰনগৰ কৰিছিল।


Utpal Badol Baruah * উৎপল বাদল বৰুৱা: জীৱন বাটৰ ৰসঃ চন্দ্ৰপেহা (১৯)\nপুৱাতে গা পা ধুই ধোবাই ধোৱা ধুতি-পাঞ্জাৱী এসাজ পিন্ধি, ৰ’দত থৈ গলাই লোৱা নাৰিকল তেল অকণমান চুলিত সানি লৈ পেহা কৰবালৈ যাবলৈ ওলাইছে ৷ ঠিক সেই সময়তে আমি গৈ ওলালোগৈ ৷ ৰ’দ পৰা ঠাইখিনিলৈ আৰামী চকীখন টান মাৰি আনি আৰামেৰে বহি লৈ পেহাই দৰ্শনেৰে আৰম্ভ কৰিলে ৷\n- - বুজিছ, অংকত এশৰ ভিতৰত এশ নাপালেই জীৱনটো অথলে নাযায় ৷ জীৱন এনেকুৱা এটা বস্তু যত এশ পোৱাটোতকৈ ষাঠী পোৱাটোও কেতিয়াবা বেছি সুখত থাকিব পাৰে ৷ অকল পাঠ্যপুথিৰ জ্ঞানেৰেই জগত জিনিব নোৱাৰি ৷\nঅদ্ভুত কাহিনী এটা শুনাৰ লোভত আমিও লগে লগে শলাগি যাওঁ৷\nআমাৰ ৰমণীকে নাচাৱ কিয় ?\nৰমণী মানে ৰমণীমোহন উপাধ্যায় ৷ তেখেত আমাৰ সমষ্টিৰ বিধায়ক , ছমাহৰ আগতে তেখেতে কৃষি মন্ত্ৰীৰ দায়িত্ব পাইছে ৷ উপাধ্যায় আৰু পেহা হেনো এসময়ত একেখন স্কুলতে পঢ়িছিল৷ ফাইভ-চিক্স-চেভেন তেওঁ পেহাৰ লগত একেলগে আৰু এইট-নাইন-টেন পেহাতকৈ এখাপ ওপৰ শ্ৰেনীত পঢ়িছিল ৷ আগতে তয়া-হয়া আছিল যদিও পাছলৈ পেহাই তেখেতক ককাইদেউ বুলি মতা কৰিছিল ৷ ৰমনী আচলতে কিমান পানীৰ মাছ সেইটো একমাত্ৰ পেহাইহে ভালদৰে জানে ! আৰু সেইটো জানে কাৰণেই ৰমনীমোহনেও পেহাক মানে, মানে সন্মানৰ চকুৰে চায়!\nএবাৰ কি হল জাননে নাই ? – তামোল পান এবিৰাত চাধা চূণ অকণ মিলাই মুখত ভৰাই লৈ আঙুলিত লাগি থকাখিনি চূণৰ অৱশিষ্টখিনি চকীখনৰ হেন্দেলডালৰ তলৰফালে মচি মচি পেহাই কাহিনী আৰম্ভ কৰিলে ৷\nক্লাছ ছেভেনৰ ছমহীয়া পৰীক্ষা ৷ ৰমণীমোহন আৰু পেহাই একেখন বেঞ্চতে বহি পৰীক্ষা লিখিছিল ৷ অংকৰ পৰীক্ষাৰ দিনা থৰহৰি কম্পমান! অংক বুলি কলেই ৰমনীৰ জ্বৰ উঠে৷ আচল কথা হ’ল, পূৰণৰ নেওঁতা ছয়ৰ ভাগ পাৰ হলেই তেওঁৰ খেলিমেলি লাগে! সেইয়ে পেহাক আগৰে পৰা খাটনি ধৰি আছিল – বহীখন দিয়াৰ আগতে অন্ততঃ অংকটোৰ উত্তৰটো মিলাই চাবলৈ পেহাই যেন তেওঁক সুবিধাটো এবাৰ দিয়ে! স্বভাৱতে দয়ালু পেহা সন্মত হৈছিল, আৰু দিছিলো ৷ অংকটো কৰি হলে পেহাই প্ৰশ্ন কাকতখনতে উত্তৰটো লিখি আগবঢ়াই দিছিল আৰু ৰমনীমোহনে নিমিষতে সেইটো টুকি লৈছিল ৷\nঅংকৰ শিক্ষক আছিল আলি ছাৰ, বৰ কাঢ়া ৷ অংকৰ বহী ঘুৰাই দিয়াৰ দিনা ৰমনীমোহনৰ বহীখন হাতত লৈ ছাৰে তাক ওচৰলৈ মাতি সুধিলে- এইটো কি লিখিছ? ৰমনীমোহনৰ জ্বলজ্বল পটপটকৈ মনত আছিল পেহাই লিখি দিছিল –ই ৷ গতিকে গহীন হৈ আত্মবিশ্বাসেৰে ক’লে- হ্ৰস্ব ই ছাৰ ! আটাইবোৰ ছাত্ৰ-ছাত্ৰীয়ে গিৰ্জনি মাৰি হাঁহি উঠিল ৷ ছাৰে কলে – গৰু, নকল কৰিবও নাজান, হ্ৰস্ব ই নহয়, দুই ভাগৰ এক!\nসেইটো ৰমণী এতিয়া মিনিষ্টাৰ, আৰু পেহা ? – আছে আৰু গাই বাই গাওঁতে বন্তি জ্বলাই ! জীৱন এনেকুৱা এটা বস্তু যত এশ পোৱাটোতকৈ ষাঠী পোৱাটোও কেতিয়াবা বেছি সুখত থাকিব পাৰে ৷ অকল পাঠ্যপুথিৰ জ্ঞানেৰেই জগত জিনিব নোৱাৰি ৷\nPosted by Utpal Badol Baruah at 9:36 PM


congress-bjp-agp-youth-leaders-wants-assembly-ticket-for-upcoming-assam-assembly-election-2021-tvraju– News18 Assam\nসন্মুখত ২০২১ৰ বিধানসভা নিৰ্বাচন, সাজু হৈছে কংগ্ৰেছ, অগপ, বিজেপিৰ যুৱ নেতা! কোন সমষ্টিত কোন প্ৰাৰ্থীত্ব প্ৰত্যাশী?\nUpdated:June 28, 2020, 9:37 PM IST\nলক্ষ্য ২০২১ৰ বিধানসভা নিৰ্বাচন ৷ ৰণলৈ সাজু যুৱ ব্ৰীগেড\nLast Updated: June 28, 2020, 9:37 PM IST\nলক্ষ্য ২০২১ৰ বিধানসভা নিৰ্বাচন ৷ ৰণলৈ সাজু যুৱ ব্ৰীগেড ৷ বিজেপিৰ যুৱ মৰ্চা, যুৱ কংগ্ৰেছ, অগপৰ যুৱ পৰিষদ সাজু ২০২১ৰ নিৰ্বাচনী যুঁজলৈ। নিৰ্বাচনী তৎপৰতা কোৰোণা সংকটৰ মাজতো অব্যাহত ৰাখিছে প্ৰতিটো ৰাজনৈতিক দলে ৷\nবিজেপিৰ কোন যুৱ নেতা কোন সমষ্টিৰ বাবে সাজু?\nতৰংগ গগৈ, বিজেপি\nনাহৰকটীয়া সমষ্টিৰ বাবে সাজু বিজেপি যুৱ মৰ্চাৰ তৰংগ গগৈ। তৰংগ গগৈৰ বাবে প্ৰত্যাহ্বান হ'ব পাৰে মুখ্যমন্ত্ৰীৰ ঘনিষ্ঠ বিকুল ডেকা,ৰঞ্জিত বৰুৱা ৷\nহিমাংশু বৈশ্য, বিজেপি প্ৰাৰ্থীত্ব প্ৰত্যাশী\nটিকট প্ৰত্যাশী ৰাজেন গোঁহাইৰ পুত্ৰ নবাৰুণ বৰগোহাঁই ৷ নবাৰুণ বৰগোহাঁইক লাগে নগাঁও সদৰ সমষ্টি ৷ লোকসভা নিৰ্বাচনত টিকট বঞ্চিত হোৱা প্ৰাক্তন সাংসদ ৰাজেন গোহাঁইক সন্তুষ্ট কৰিবলৈ হয়তো গেৰুৱা দলৰ নেতৃত্বই টিকট দিব পাৰে নবাৰুণক ৷ সমষ্টিটোত নবাৰুণ বৰগোঁহাইৰ সন্মুখত প্ৰত্যাহ্বান ৰূপক শৰ্মা ৷\nলাকী গগৈ, বিজেপি\nঠিক একেদৰে বিধানসভাৰ প্ৰাক্তন অধ্যক্ষ প্ৰণৱ গগৈৰ মৃত্যুৰ পিছতে খালী হৈ পৰা শিৱসাগৰ সদৰ সমষ্টিত টিকট প্ৰত্যাশী যুৱ নেত্ৰী লাকী গগৈ ৷\nনিবাৰুণ গোহাঁই, বিজেপি\nপলাশবাৰী সমষ্টিত টিকট প্ৰত্যাশী বিজেপি যুৱ মৰ্চাৰ হিমাংশু বৈশ্য ৷ হিমাংশু বৈশ্যৰ সন্মুখত প্ৰত্যাহ্বান বৰ্তমানৰ বিধায়ক প্ৰণৱ কলিতা আৰু বিজেপিৰ মুখপাত্ৰ হেমাংগ ঠাকুৰীয়া ৷ মন্ত্ৰী চন্দ্ৰমোহন পাটোৱাৰীৰ ধৰ্মপুৰ সমষ্টিৰ পৰা টিকট প্ৰত্যাশী বিজেপি যুৱ মৰ্চাৰ ৰাজ্যিক সভাপতি অনুপ বৰ্মণ ৷ হাজো সমষ্টিত কুচকাৱাজ যুৱ নেতা নিবাৰণ লহকৰৰ ৷\nকংগ্ৰেছ দলৰ কোন কোন যুৱ নেতা কোন সমষ্টিৰ বাবে সাজু?\nআনহাতে যুৱ কংগ্ৰেছো সাজু হৈছে ২০২১ৰ নিৰ্বাচনলৈ ৷ প্ৰায় ১৬জন যুৱ কংগ্ৰেছীয়ে টিকট বিচাৰিব ২০২১ৰ নিৰ্বাচনত ৷\nঅংকিতা দত্ত, কংগ্ৰেছ\nযুৱ কংগ্ৰেছৰ ৰাজ্যিক সভাপতি কামৰুল ইছলামে কাটিগড়া সমষ্টি অথবা আলগাপুৰ সমষ্টিত বিচাৰিব টিকট ৷ প্ৰাক্তন পৰিবহণ মন্ত্ৰী তথা আমগুৰিৰ প্ৰাক্তন বিধায়ক প্ৰয়াত অঞ্জন দত্তৰ কন্যা যুৱ নেত্ৰী অঙ্কিতা দত্তই টিকট বিচাৰিব বৰ্তমান অগপৰ বিধায়ক প্ৰদীপ হাজৰিকাৰ আমগুৰি সমষ্টিত ৷\nমৃণাল হাজৰিকা, কংগ্ৰেছ\nযুৱ কংগ্ৰেছী ৰাতুল পাটোৱাৰীয়ে বিচাৰিব ধৰ্মপুৰ সমষ্টিৰ টিকট ৷ একেদৰে প্ৰশান্ত গগৈ টিকট প্ৰতাশী শিৱসাগৰ সমষ্টিৰ ৷ পূৱ গুৱাহাটী সমষ্টিত টিকট বিচাৰিব যুৱ কংগ্ৰেছী শান্তনু বৰাই ৷\nজুলু চেতীয়া, কংগ্ৰেছ\nসোণাৰিত বিৰোধী দলপতি দেৱব্ৰত শইকীয়াৰ ঘনিষ্ঠ জুলু চেতিয়াই টিকট বিচৰাৰ সম্ভাৱনা ৷ বাঘবৰত সাংসদ আব্দুল খালেকৰ ঘনিষ্ঠ যুৱ কংগ্ৰেছী তথা অভিযন্তা আব্দুল আজিজৰ সম্ভাৱনা প্ৰকট ৷\nগণশক্তিৰ নেতা ভূৱন পেগুক প্ৰত্যাহ্বান জনাবলৈ সাঁজু যুৱ কংগ্ৰেছী ৰণোজ পেগু ৷ পূৱ বিলাসীপাৰাত নুৰ চফিকুল ৱাজিদ, নগাওঁ সদৰত মৃণাল হাজৰিকা, সদিয়াত জিতু গগৈ, নাওবৈচাত জিতেন কলিতা সাজু হৈছে ২০২১ৰ নিৰ্বাচনলৈ ৷\nযুৱ কংগ্ৰেছী শিৱনাথ চেতিয়াই টিকট বিচাৰিব ডিগবৈত,বটদ্ৰৱাত অভিজিৎ বৰা, সুনীল টুটি ৰঙাপাৰা আৰু কালী দাস কামানে টিকট বিচাৰিব ঢকুৱাখনাৰ পৰা ৷\nঅগপ দলৰ কোন কোন যুৱ নেতা কোন সমষ্টিৰ বাবে সাজু?\nবিজেপি যুৱ মৰ্চা আৰু যুৱ কংগ্ৰেছৰ লগতে ২০২১ৰ বাবে অসম গণ পৰিষদৰ ভাতৃ সংগঠন অসম যুৱ পৰিষদো সাজু হৈছে ৷\nতপন দাস, অগপ প্ৰাৰ্থীত্ব প্ৰত্যাশী\nবিজেপিৰ যুৱ নেতা জয়ন্ত কুমাৰ দাসে কুচকাৱাজ চলাই থকা দিচপুৰ সমষ্টিত চকু যুৱ পৰিষদৰ দুই নেতা সুনীল ডেকা, তপন দাসৰ ৷\nসুনীল ডেকা, অগপ প্ৰাৰ্থীত্ব প্ৰত্যাশী\nগৌৰৱ গগৈৰ হাতত কলিয়াবৰ সংসদীয় সমষ্টিত পৰাজয়বৰণ কৰা মণিমাধৱ মহন্ত চামগুৰিৰ টিকট প্ৰত্যাশী ৷\nমণিমাধৱ মহন্ত, অগপ প্ৰাৰ্থীত্ব প্ৰত্যাশী\nনাজিৰাত জিতু বুঢ়াগোঁহাই, শদিয়াত জ্যোতিমণি মৰাণ, বৰক্ষেত্ৰীত গুণমণি ভূঞা, চাবুৱাত পোণাকণ বৰুৱা, লাহৰীঘাটত গুলজাৰ হুছেইন, ধেমাজীত পৰমানন্দ সোণোৱালে টিকট বিচৰাৰ সম্ভাৱনা ৷\nঅৱশ্যে বীগব্ৰাডাৰ বিজেপিৰ ওপৰত নিৰ্ভৰ কৰিব অগপৰ যুৱনেতা সকলৰ ৰাজনৈতিক ভৱিষ্যত ৷ এটা কথা ঠিক যে প্ৰত্যেকটো ৰাজনৈতিক দলে যদিহে যুৱ চামক প্ৰক্ষেপ কৰে কিছু আকৰ্ষণীয় হ'ব ২১ৰ ৰাজনৈতিক যুঁজ ৷\nFirst published: June 28, 2020, 9:20 PM IST


Ampicillin + Probenecid - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Ampicillin + Probenecid in Assamese\nAmpicillin + Probenecid ৰ মূল্য আৰু পেকৰ চাইজ - Ampicillin + Probenecid Price and Pack Size in Assamese - Ampicillin + Probenecid ar mulya aaru pakor size\nAmpicillin + Probenecid ৰ লাভ আৰু ব্যৱহাৰসমূহ- Ampicillin + Probenecid Benefits & Uses in Assamese- Ampicillin + Probenecid ar laabh aaru byavaharsamuh\nAmpicillin + Probenecid ৰ পালি আৰু সেয়া কেনেদৰে ল'ব- Ampicillin + Probenecid Dosage & How to Take in Assamese - Ampicillin + Probenecid ar paali aaru xeya kenedore lobo\nAmpicillin + Probenecid ৰ পাৰ্শ্চক্ৰিয়াসমূহ- Ampicillin + Probenecid Side Effects in Assamese- Ampicillin + Probenecid ar parshwakriyasamuh\nAmpicillin + Probenecid সংক্ৰান্ত সতৰ্কতাবাণীসমূহ- Ampicillin + Probenecid Related Warnings in Assamese- Ampicillin + Probenecid xonkranta xatarkatabanisamuh\nঅইন দৰৱৰ সৈতে Ampicillin + Probenecidৰ গুৰুতৰ ক্ৰিয়া-প্ৰতিক্ৰিয়া- Severe Interaction of Ampicillin + Probenecid with Other Drugs in Assamese- Oinor xoite Ampicillin + Probenecid ar gurutor kriya-pratikriya\nAmpicillin + Probenecid মতভেদসমূহ- Ampicillin + Probenecid Contraindications in Assamese- Ampicillin + Probenecid nishedhsamuh\nAmpicillin + Probenecid ৰ বিষয়ে সততে সোধা প্ৰশ্নসমূহ- Frequently asked Questions about Ampicillin + Probenecid in Assamese- Ampicillin + Probenecid ar bikhoye satate xodha prashnasamuh\nখাদ্য আৰু মদৰ সৈতে Ampicillin + Probenecid ক্ৰিয়া-প্ৰতিক্ৰিয়া- Ampicillin + Probenecid Interactions with Food and Alcohol in Assamese- khadya aaru modor xoite Ampicillin + Probenecid kriya-pratikriya\nAmpicillin + Probenecid ৰ লাভ আৰু ব্যৱহাৰসমূহ - Ampicillin + Probenecid Benefits & Uses in Assamese - Ampicillin + Probenecid ar laabh aaru byavaharsamuh\nAmpicillin + Probenecid তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAmpicillin + Probenecid ৰ পালি আৰু সেয়া কেনেদৰে ল'ব - Ampicillin + Probenecid Dosage & How to Take in Assamese - Ampicillin + Probenecid ar paali aaru xeya kenedore lobo\nAmpicillin + Probenecid-ৰ উপাদানসমূহ - Ampicillin + Probenecid Active Ingredients in Assamese - Ampicillin + Probenecid-ar upadaansamuh\nAmpicillin + Probenecid ৰ পাৰ্শ্চক্ৰিয়াসমূহ - Ampicillin + Probenecid Side Effects in Assamese - Ampicillin + Probenecid ar parshwakriyasamuh\nগৱেষণাৰ ভিত্তিত, Ampicillin + Probenecid ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAmpicillin + Probenecid সংক্ৰান্ত সতৰ্কতাবাণীসমূহ - Ampicillin + Probenecid Related Warnings in Assamese - Ampicillin + Probenecid xonkranta xatarkatabanisamuh\nAmpicillin + Probenecid-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAmpicillin + Probenecid-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nবৃক্কত Ampicillin + Probenecid কি প্ৰভাৱ দেখা গৈছে?\nযকৃতত Ampicillin + Probenecid কি প্ৰভাৱ দেখা গৈছে?\nহৃদযন্ত্ৰৰ ক্ষেত্ৰত Ampicillin + Probenecid ৰ কি প্ৰভাৱ দেখা গৈছে?\nঅইন দৰৱৰ সৈতে Ampicillin + Probenecidৰ গুৰুতৰ ক্ৰিয়া-প্ৰতিক্ৰিয়া - Severe Interaction of Ampicillin + Probenecid with Other Drugs in Assamese - Oinor xoite Ampicillin + Probenecid ar gurutor kriya-pratikriya\nAmpicillin + Probenecid তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAmpicillin + Probenecid মতভেদসমূহ - Ampicillin + Probenecid Contraindications in Assamese - Ampicillin + Probenecid nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Ampicillin + Probenecid লোৱা অনুচিত যাতে -\nAmpicillin + Probenecid ৰ বিষয়ে সততে সোধা প্ৰশ্নসমূহ - Frequently asked Questions about Ampicillin + Probenecid in Assamese - Ampicillin + Probenecid ar bikhoye satate xodha prashnasamuh\nএই Ampicillin + Probenecid-এ অভ্য়াস বা নিচাৰ সৃষ্টি কৰে নেকি?\nখাদ্য আৰু মদৰ সৈতে Ampicillin + Probenecid ক্ৰিয়া-প্ৰতিক্ৰিয়া - Ampicillin + Probenecid Interactions with Food and Alcohol in Assamese - khadya aaru modor xoite Ampicillin + Probenecid kriya-pratikriya\nখাদ্য আৰু Ampicillin + Probenecidৰ ক্ৰিয়া-প্ৰতিক্ৰিয়া\nমদ আৰু Ampicillin + Probenecidৰ মাজৰ প্ৰতিক্ৰিয়া\nAmpicillin + Probenecid ৰ অনুকল্প - Substitutes for Ampicillin + Probenecid in Assamese\nAmpilong Ds 56\nআপুনি বা আপোনাৰ পৰিয়ালৰ কোনোবাই Ampicillin + Probenecid লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Ampicillin + Probenecid ব্যৱহাৰ কৰিছিল নেকি?\nআপুনি কিমান পৰিমাণে Ampicillin + Probenecid সেৱন কৰিছিল?\nআপুনি Ampicillin + Probenecid ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Ampicillin + Probenecid সেৱন কৰে?


আমাক এটা ৰাস্তা লাগে: জুবিন গাৰ্গ | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nআমাক এটা ৰাস্তা লাগে অন্ধবিশ্বাস, কুসংস্কাৰ, বিভেদৰ ৰাজনীতি, শিক্ষাৰ অভাৱ, বিবেকহীনতা— এই আটাইবােৰ সমস্যাৰ বিৰুদ্ধে চিন্তা কৰি সঠিক ৰাস্তা এটা বিচাৰিব লাগে\nJune 11, 2018 June 11, 2018 জুবিন গাৰ্গ0Comments অন্ধবিশ্বাস, কাৰ্বি আংলং, জুবিন গাৰ্গ, ডকমকা, সোপাধৰা\nকাৰ্বি আংলঙৰ ডকমকাত যিটো ঘটনা সংঘটিত হ’ল, সেইটো বৰ দুভার্গ্যজনক। একবিংশ শতিকাৰ দ্বিতীয় দশকতাে কেনেদৰে আমাৰ মানুহবােৰ অন্ধবিশ্বাসৰ দৰে অযুক্তিকৰ সমস্যাৰে ভাৰাক্ৰান্ত হৈ আছে, সেয়া দেখি চিন্তাই হৈছে। ডেকা ল’ৰা দুজনক তেনেদৰে এজুম মানুহে আগ-গুৰি নভবাকৈ মৰিয়াই মৰিয়াই মাৰি পেলালে— সেয়া দৃশ্য কোনােবাই চাব পাৰিব জানাে?\nকিন্তু নীলােৎপল আৰু অভিজিতৰ ক্ষেত্ৰত যিটো হ’ল, সেইটো কাইলৈ আপােনাৰ বা মােৰ লগতাে হ’ব পাৰে। এই ঘটনাটোক সকলােৱে এটা শিক্ষা হিচাপেই গ্ৰহণ কৰক। শিক্ষাৰ অভাৱ, অন্ধবিশ্বাস আৰু মূর্খতাৰ বাবেই ডেকা ল’ৰা দুটাৰ মৃত্যু হল। লিখা-পঢ়া কৰি নিজৰ চহীটো মাৰিব পাৰিলেই কোনাে শিক্ষিত হৈনাযায়। শিক্ষিত হােৱা মানে চিন্তা কৰাৰ শক্তি আহৰণ কৰা। এনেকুৱা লাগে যেন স্কুল-কলেজ খুলি সেই মানুহবোৰক নাম লগােৱাৰ ব্যৱস্থা কৰা হৈছে যদিও কোনােবাই যেন তেওঁলােক পঢ়ি-শুনি স্বাধীন হােৱাটো বিচৰা নাই। ৰাস্তা-ঘাটবােৰাে বেয়া। তেওঁলােকক আঁতৰাই ৰখা হৈছে। এই কথাবােৰ বিচাৰ হ’বই লাগিব।\nএজন পুলিচ বিষয়াই ভিডিঅ’ লৈ থকাৰ ফুটেজ দেখিছোঁ। তেখেতৰ দায়িত্ব কি আছিল? জাতি বা ঠাইখন লৈ কথা নাই— মানুহৰ প্রতি মানুহৰ ভালপােৱা যে টুটি আহিছে— সেই পুলিচ বিষয়াজনেই তাৰ প্ৰমাণ। তেখেতৰ বিপক্ষে তৎক্ষণাৎ বিচাৰ কৰিব লাগে প্রশাসনে। তেনে লােক সাৰি যাব নাপায়।\nসােপাধৰাৰ দৰে অদ্ভুত কথা এটা বিশ্বাস কৰি ল’ৰা দুটাক মাৰি পেলােৱা হ’ল। এই সােপাধৰাৰ উৰাবাতৰিটো কোনাে প্রচাৰ কৰিছিল? কিয় কৰিছিল? সেইবােৰ কথাও বিচাৰ হ’ব লাগে। এনে প্রচাৰৰ কিবা ভিত্তি আছে জানাে? যদি ভিত্তিয়েই নাই, তেনেহ’লে তেনে প্রচাৰৰ উদ্দেশ্য কি আছিল?\nঘটনাটোৰ পাছত ব্ৰহ্মপুত্ৰ উপত্যকাৰ বহুতেই কাৰ্বি আংলং জিলাখনক বা বিশেষ এটা জনজাতিৰ লােকক আক্রমণ কৰিছে। এইটো বেয়া কথা। গুৱাহাটীত এনে ঘটনা বহুকেইটা হৈছে। লক্ষ্মী ওৰাঙক বেলতলাত চোঁচোৰাই চোঁচোৰাই লৈ যােৱা হৈছিল। তেতিয়া গুৱাহাটীখন বৰ্বৰ আৰু অসভ্য হৈ গৈছিল নেকি? মই তেতিয়াও অপৰাধৰ বিৰুদ্ধে আৰু মানুহৰ জীৱনৰ সপক্ষে মাত মাতিছিলো। আজিও সেই কাৰণেই আঘাত পাইছোঁ। অপৰাধক সম্প্রদায় এটাৰ সৈতে সাঙুৰি মূল ইচ্যুৰ পৰা পলাই যাতে কোনাে নাযায়— সেয়া আহ্বান জনাইছোঁ।\nমােৰ কোনাে কোনাে বন্ধুৱে ইয়াত ৰাজনৈতিক ৰহস্যৰাে গােন্ধ পাইছে। হ’বও পাৰে— ক’বতো নােৱাৰি। আজিকালি দুটা সম্প্রদায়ৰ মাজত কাজিয়া লগাই ৰাজনৈতিক লাভ বিচৰা মানুহেই বেছি। তেনেকৈ নির্বাচনে জিকিছে বিভিন্ন ঠাইত। সেইটো হৈছে যদি আৰু বেছি সাৱধান হ’ব লাগে। ৰাজনীতি কৰা মানুহে নীতি কি বুজি নােপােৱা হ’ল— শিক্ষাৰ পােহৰ নপৰা এখন ঠাইৰ মানুহক মদ-পানী খুৱাই, টকা-পইচা দি অনর্থক কাৰােবাক মাৰিবলৈ প্ৰৰােচিত কৰাটো খুব আচৰিত যেন নালাগে দেখােন আজিৰ সময়ত! ৰাষ্ট্ৰীয় নাগৰিকপঞ্জী আৰু নাগৰিকত্ব সংশােধনী বিধেয়কখনৰ কথাও জড়িত আছে বুলি কোনােবাই কোনােবাই কৈছে। সেই কাৰণেই আমি যাতে ভ্রাতৃঘাতী সংঘর্ষত লিপ্ত নহওঁ— তাৰ প্রতি সজাগ থাকিব লাগে।\nল’ৰা দুটা অকাৰণতে মৰিল। দোষীয়ে শাস্তি পাবই লাগিব। কাৰ্বি আংলঙৰ ঘটনাটোক লৈ আজি আমি জজ ফিল্ডত মৌন প্রতিবাদত সন্মিলিত হৈছোঁ। আমি ন্যায় বিচাৰিছোঁ।\nমৌন কিয়? কাৰণ অনর্থক চিঞৰ-বাখৰ কৰি চিন্তা কৰাৰ পৰিৱেশ নষ্ট কৰিব খােজা নেতা বা ৰাজনীতিক আমি নহওঁ। শান্তিৰে চিন্তা কৰাৰ সময় এয়া। বগা ৰংটোত যেনেকৈ আটাইবােৰ ৰং লুকাই থাকে— আমাৰ মৌনতাও তেনেদৰে সৰব। আশাৰ সৰব নৈ!\nএই ঘটনাটোৰ পৰা আমি শিক্ষা লওঁ আহক। অন্ধবিশ্বাস, কুসংস্কাৰ, বিভেদৰ ৰাজনীতি, শিক্ষাৰ অভাৱ, বিবেকহীনতা— এই আটাইবােৰ সমস্যাৰ বিৰুদ্ধে চিন্তা কৰি সঠিক ৰাস্তা এটা বিচাৰিব লাগে। ৰাস্তা বিচৰাৰ হাবিয়াস নাথাকিলে এনেই ৰাস্তাত বহি লাভ নাই। আমাক এটা নতুন ৰাস্তা লাগে।\nFeatured Image courtesy: @thehangoverpoet/Twitter\nজাতীয়তা ৰক্ষাৰ শিক্ষা, অগপ-বিজেপি-কংগ্ৰেছ, মেঘালয় ...\n← বিহুগীতৰ মুকুটবিহীন সম্রাট খগেন মহন্ত


দৃষ্টি ৰাজখোৱাৰ জৰিয়তে পৰেশ বৰুৱাক বশ কৰা অসম্ভৱ! it-to-not-possible-for-police-to-colleect-information-abohut-paresh-baruah-from-surrenderd-ulfa-leader-drishti-rajkhowa-tvbiju– News18 Assam\nদৃষ্টি ৰাজখোৱাৰ জৰিয়তে পৰেশ বৰুৱাক বশ কৰা অসম্ভৱ!\nUpdated:November 15, 2020, 1:57 PM IST\nআমাৰ হাতত পৰা তথ্য মতে, সাধাৰণ সম্পাদক অনুপ চেতিয়াই আলোচনাপন্থী গোটত চামিল কৰাৰ প্ৰস্তাৱ দিছে দৃষ্টি ৰাজখোৱা ওৰফে মনোজ ৰাভাক ৷\nLast Updated: November 15, 2020, 1:57 PM IST\n২১ নৱেম্বৰত মেঘালয়ত সেনা চোৰাংচোৱাৰ ওচৰত আত্মসমৰ্পণ কৰা দৃষ্টি ৰাজখোৱাক লৈ এতিয়া তৎপৰ অনুপ চেতিয়া ৷ দুদিন ৰঙিয়াৰ ৰেডহৰ্ণ ডিভিজনত সেনাৰ কব্জাত থকা আলফা স্বাধীনৰ উপ-মুখ্য সেনাধ্যক্ষ দৃষ্টি ৰাজখোৱা সম্প্ৰতি অসম আৰক্ষীৰ জিম্মাত আছে ৷ পিছে দৃষ্টিক লৈ কি কৰিব বিচাৰিছে অনুপ চেতিয়াই?\nএইক্ষেত্ৰত আলোচনাৰ মেজত থকা আলফাৰ নেতৃত্বই আনুষ্ঠানিক সিদ্ধান্ত ল'ব দুই-এদিনতে ৷ লগতে অসম চৰকাৰকো অৰবিন্দ ৰাজখোৱা আৰু অনুপ চেতিয়া নেতৃত্বাধীন আলফাই দিব প্ৰস্তাৱ ৷ কিয়নো আত্মসমৰ্পণ কৰা দৃষ্টি ৰাজখোৱাক আলোচনাৰ মেজলৈ আনিবলৈ হ'লে প্ৰয়োজন হ'ব ৰাজ্য চৰকাৰৰ অনুমোদনৰ ৷ এইক্ষেত্ৰত ৰাজ্য চৰকাৰে অনুমোদন দিবলৈ সাজু বুলিও দিছপুৰৰ এক শীৰ্ষ সুত্ৰই সদৰি কৰিছে ৷\nইপিনে সেনাৰ জিম্মাত থকাৰ কালত দৃষ্টি ৰাজখোৱাক প্ৰশ্ন কৰা হৈছিল সংগঠনৰ মুখ্য সেনাধ্যক্ষ তথা উপ সভাপতি পৰেশ বৰুৱাৰ অৱস্থিতি সম্পৰ্কত ৷ কিন্ত আমাৰ হাতত পৰা খবৰ মতে, দৃষ্টিৰ হাতত নাই পৰেশ বৰুৱা সন্দৰ্ভত বিশেষ তথ্য ৷ এনেসন্ধিক্ষণত সম্ভৱ নহয় দৃষ্টি ৰাজখোৱাৰ জৰিয়তে পৰেশ বৰুৱাক ঢুকি পোৱাটো ৷ ইয়াৰ লগতে News18ৰে হোৱা টেলিফোনিক বাৰ্তালাপত পৰেশ বৰুৱাই কোনো কাৰণত কেতিয়াও আত্মসমৰ্পণ বা সাৰ্বভৌম স্বাধীন অসমৰ নামত আপোচ নকৰে বুলি স্পষ্ট কৰি আহিছে ৷ ইপিনে দৃষ্টি ৰাজখোৱাই আলোচনাপন্থী গোটত যোগ দিব নে নাই, সেয়া এতিয়াও স্পষ্ট হোৱা নাই ৷\nFirst published: November 15, 2020, 1:57 PM IST


লুইতৰ পাৰ জিলিকোৱা সাক্ষাৎকাৰৰ এটি অনুভৱ (-পংকজ চেতিয়া) - সাহিত্য ডট অৰ্গ\nপি. এইচ. ডি. পোৱা তেতিয়া এবছৰ হৈ গৈছে। ক’তো কোনো চাকৰিৰ সাক্ষাৎকাৰলৈ নেমাতেহে নেমাতে। তাৰ মাজতে এখনি চিঠি পালো। সাক্ষাৎকাৰৰ বাবে নিমন্ত্ৰণ। তাকো একেবাৰে “লুইতৰ পাৰ জিলিকাই থকা” অনুষ্ঠানত। কত সপোন যে দেখা আৰম্ভ কৰিলো। কত প্ৰস্তুতি!!!\nঅৱশেষত সাক্ষাৎকাৰৰ দিন পালেহি। হাজিৰাবহীত চহীটো দিবলৈ গৈ দেখোঁ, মাত্ৰ চাৰিজন প্ৰাৰ্থীকহে মাতিছে সাক্ষাৎকাৰৰ বাবে! মানে পোৱাৰ সম্ভাৱনা ১/৪=০.২৫। অলপ পিছতে দেখিলো শুক্লা আৰু শ্ৰীৱাস্তৱ উপাধিধাৰী প্ৰাৰ্থী দুজন অহাৰো সম্ভাৱনা নাই! আকৌ একেবাৰে “মন মে লাড্ডু ফুটা”!! এতিয়া সম্ভাৱনা ১/২=০.৫!!\nঅলপ পিছতে বাকী “০.৫” আহি হাজিৰা দিলেহি। সৌজন্যসূচক দুই এষাৰ কথা হ’ল। কাৰ্যালয়ৰ কৰ্মচাৰীসকলে মোৰ প্ৰতিদ্বন্দীগৰাকীক শুভেচ্ছা জনাই আছেহি। তেখেতসকলৰ কাণ্ড-কাৰখানা দেখি দেখি মোৰ চাকৰি পোৱাৰ সম্ভাৱনা ০.১ মানলৈ নামি অহা যেন পালো। তাৰ পিছত তেখেতক সাক্ষাৎকাৰ কক্ষলৈ মাতিলে। মই বাহিৰত ফিকা চাহ খাই খাই অপেক্ষাৰত। ৩০ মিনিট গ’ল। তেতিয়ালৈ মোৰ চাকৰি পোৱাৰ সম্ভাৱনা ০.০১ মান পাইছিলেগৈ।\nঅৱশেষত মোৰ পাল!!\nসাক্ষাৎকাৰ কক্ষত সোমাই সকলোকে মৃদু অভিবাদন এটা যাঁচি নিজৰ আসন গ্ৰহণ কৰিলো।\nমাজতে বহি থকা মূল মানুহ যেন লগাজনৰ প্ৰশ্ন:\n:- চ’, ইউ আৰ পংকজ চেতিয়া?\n== য়েছ ছাৰ\n:- অ’কে। ইউ ডিড এমএছচি ইন লাইফ ছায়েন্স (ব’টানী), দেট মিন্স ব’টানী অনলী!!\n:- দেট মিন্স ইউ নেভা দিদ এনী ক’ৰ্চ অন বায়’টেক??\n== ছাৰ বায়’টেক ইজ এ পাৰ্ট অৱ লায়েফ ছায়েন্স। এণ্ড আই ৱৰ্ক ইন দিচ ফিল্ড অনলী! এণ্ড ছাৰ, মাই পিএইচ ডি ইজ ইন দ্যা ফিল্ড এজ পাৰ দ্যা এডৱাৰ্টাইজমেণ্ট!!\n:- ফৰগেট এবাউট পিএইচ ডি। ৱী ৱাণ্ট ছামৱান হুজ বেচিক ডিগ্ৰী ইজ বায়’টেক।\n(মনৰ ভিতৰতে আওঁৰালো, দেন হুৱাই দ্যা $#$# য়ু কল্দ মি ফৰ দ্যা ইণ্টাৰভিউ???)\nনাটকখন ১৫ মিনিটমান চলিল। আৰু অৱশেষত বাহিৰলৈ ওলাই আহি শান্তিত উশাস দুটামান ললো।\nবাহিৰত চিনাকি ছাৰ এজন লগ পালো। কথাবোৰ কলো। ছাৰে কলে, “কিন্তু তাক ইণ্টাৰৱিউলৈ কেনেকৈ মাতিলে??? তাৰ পিএইচ ডি সেইদিনাহে এৱাৰ্ড হৈছে। তাৰ নেটো নাইচোন!!!” শুনি মইও আচৰিত হলো।\nনলে-গলে লগা বন্ধু এজন আছিল, কলাকোট পিন্ধা!! গম পাই পেলায় সি নিজেই ১০ টকীয়া কেইটামান খৰছ কৰিলে, মোৰ অজ্ঞাতেই! ছমাহমান পিছত মোৰ হাতত এজাপ কাগজ ধৰাই দিলেহি। কাগজখিনি চাই মোৰ চকু কপালত উঠিল…\nইতিমধ্যেই সিজন প্ৰাৰ্থীয়ে চাকৰিটোত যোগ দিছে। তেখেতৰ আৱেদন পত্ৰত লিখা আছে, “ক্লিয়েৰ্ড নেট ইন ২০০১, এৱেইটিং চাৰ্টিফিকেট। ছীকিং ক্লেৰিফিকেশ্যন ফ্ৰম নেট ব’ৰ্ড”!!! আন এখন কাগজত দেখিলো, প্ৰপত্ৰ জমাদিয়াৰ অন্তিম দিনৰ ৮ মাহ পিছত তেখেতৰ পিএইচ ডি এৱাৰ্ড হৈছে। ২০০১ ত নেট পাছ কৰি ২০১৩ লৈ নেট চাৰ্টিফিকেট দিব নোৱাৰাজনক কি হিচাপত যোগ্য বিবেচনা কৰিলে, তাৰ উত্তৰ কেইবাটাও ১০ টকা খৰছ কৰিও মোৰ বন্ধুৱে ওলিয়াব নোৱাৰিলে!\nসেইদৰে দেখা পালো, তেখতৰ পি.এইচ. ডি.ৰ গাইড আছিল বাচনি সমিতিৰ সদস্য। বহিৰাগত বিশেষজ্ঞজনৰ সৈতেও প্ৰাৰ্থীজনে কেইবাবছৰো কাম কৰিছে। প্ৰাৰ্থীজনৰ ঘৰৰ ঠিকনাও, লুইতৰ পাৰ জিলিকোৱাৰে কোৱাৰ্টাৰ এটা!\nসেইবাৰ সৰ্বমুঠ ৩৭ জন আৱেদনকাৰীৰ মাজত কেৱল ৪ জনক সাক্ষাৎকাৰৰ বাবে মতা হৈছিল! মোকো বোধহয় শক্তিশালী বুলি নহয়, নিয়মটো ৰক্ষা কৰিবলৈ দুৰ্বল প্ৰাৰ্থী বুলিহে মাতিছিলে!!\nকাগজবোৰ এতিয়াও আছে মোৰ ওচৰত। বহুত ভাৱি-চিন্তি আৰু আগ নেবাঢ়িলো। আজি আকৌ এটা বিজ্ঞাপন দেখি সেই দিনটোলৈ মনত পৰি গ’ল। এই বিজ্ঞাপনত বায়’টেক বিভাগতে আকৌ এমএচছি বেলেগ বিষয়ত বিচাৰিছে!!! হাঃ হাঃ হাঃ…\nকৈ থওঁ, বৰ্তমান মই নাহৰৰ দেশত যোগদান কৰিলো। আৰু লুইতৰ পাৰতেই আছো। নাহৰ গুটিৰ জুইৰে হ’লেও অসম পোহৰাবলৈ চেষ্টা কৰিম।\nএনেদৰেই জিলিকিব লুইতৰ পাৰ…


নিস্তাৰিণী দেৱী বা ফাতেমা বিবি - ৱিকিউৎস\nসুৰভি গ্ৰন্থৰ চতুৰ্থ গল্প\n2223লম্বোদৰ ডেকালক্ষ্মীনাথ বেজবৰুৱা\nদেওবাৰ, দুপৰীয়া। পৰক আপোনাৰ কৰি, অৰ্থাৎ পানীৰ মাছ, পথাৰৰ ভাত, বাৰীৰ শাক পাচলি, বজাৰৰ লোণ তেলক অন্তৰঙ্গ বন্ধু কৰি লৈ, অৰ্থাৎ পোনাই কবলৈ গলে, ওপৰত কোৱা বস্তুবোৰ দকচি এপেটকৈ খাই উঠি, "ইজিচেয়াৰ" বা "আৰামচকি" এখনৰ ওপৰত পূৰ্ণ বিশ্বাস স্থাপন কৰি সম্পূৰ্ণৰূপে ভৰ দি, নিজৰ হাত ভৰি মূৰেৰে সপৰিবাৰ শৰীৰটো তাত থাপি, বনৰীয়া উতনুৱা ছটা বাৰৰ লগৰীয়া ঘৰচীয়া জাতি দেওবাৰটোক নথৈ শলাগি, আদখিনি মেলা আদখিনি জপোৱা চকুৰে দেহাৰূপী বৰঘৰটো আন্ধাৰ পোহৰ কৰি থাকি, নলিচা লগোৱা গুৰগুৰিটোৰে সৈতে টোৰোক-টোৰোক ভাষাত অতীত কালৰ পাহৰা কথা সুঁৱৰি সুঁৱৰি পাতি আছোঁ। এনেতে মোৰ পকীঘৰৰ চালৰ ওপৰত গিৰিং কৰে কিবা এটা পৰা শব্দ শুনিলোঁ। মোৰ বৈ থকা সুখ-নৈৰ সোঁতটোৱে ততালিকে ওভতনি পাক ললে, আৰু মই উঠি গৈ দেখিলোঁ যে, পকীঘৰৰ চালৰ ওপৰত কাম কৰা ৰাজ-মিস্ত্ৰীবোৰক ইটা যোগোৱা কুলিয়নী তাই মূৰত লৈ যোৱা এপাচি ইটাৰে সৈতে, চালৰ ওপৰত হঠাতে পিছলি পৰি মূছকছ গৈছে।লৰা-লৰিকৈ পানী আনি তাইৰ মূৰত দিবলৈ দিহা নকৰি মিস্ত্ৰী কেইটাই অবাক হৈ ভোজখোৱা শিয়ালৰ দৰে চাই আছে। "হেৰ বাঘে খোৱা গৰুহঁত। তহঁতে কি কৰিছ?" বুলি মই সিহঁতক গালি পাৰি লৰালৰিকৈ পানী অনাই মানুহজনীৰ মূৰত থপিয়াই দিয়ালোঁ।অলপমান বেলিৰ পিচত তাইৰ ধাতু আহিল। তাৰ পিচত দাংদোলাকৈ তাইক ধৰাই লাহে লাহে তললৈ নমালোঁ। এপাচি ইটাৰে সৈতে পৰি তাই বৰ টান পোৱা বাবে তাইৰ তেনে হৈছিল। মানুহজনী গা-ভাৰী আছিল। তাই তেনেকুৱা অৱস্থাত কিয় ইমান দুখৰ কাম কৰিবলৈ আহিছে বুলি তাইক সোধাত তাই কবলৈ ধৰিলে।\n"হুজুৰ! মোৰ দুখৰ কথা কি কম, কলে ওৰ নপৰে। কপালৰ লিখন কোনেও খণ্ডাব নোৱাৰে। আল্লাৰ মৰ্জি। আল্লাই মোক সৰুতে আই-বোপাই, ককাই-ভাই, বন্ধু-বান্ধৱ, ঘৰ-বাৰী সকলোৰে পৰা বঞ্চিত কৰিলে; বঞ্চিত কৰিলে মানে কিজানি হুজুৰে ভাবিছে, তেওঁলোক মৰি-হাজি ঢুকাল। সি নহয়। মইহে তেওঁলোকৰ মনত মৰি-হাজি ঢুকালোঁ। কেনেকৈ তেনে হল, মই কওঁ শুনক।–\n"আমাৰ ঘৰ বৰ্দ্ধমান জিলাৰ বামুণ গাঁৱত। আই বোপাই ককাই ভাই ধন ধানেৰে আমাৰ ঘৰ জয়-জয় ময়-ময় আছিল। গাঁৱৰ ভিতৰত মোৰ বোপাই সকলো বিষয়তে বৰমূৰীয়া আছিল। কিন্তু তেওঁৰ স্বভাৱটো অতি উগ্ৰ আছিল দেখি গাৱঁৰ ভিতৰৰ সৰহখিনি মানুহে তেওঁক ভাল নেপাইছিল। আমাৰ ঘৰৰ মানুহ ধন বিতেৰে চহকী দেখি আমাৰ দুখীয়া বঙহ-পৰিয়াল বিলাকেও আমাৰ শ্ৰী সহিব নোৱাৰি সদায় আমাক খিয়াল কৰিছিল। পিতাদেৱে কাৰো ওচৰত সৈমান হৈ নচলি কাকো গ্ৰাহ্য নকৰি লোকৰ মনৰ সেই ভাবটো আৰু দ কৰি দিছিল।\nআমাৰ গাৱঁৰ ওচৰত ঘৰচেৰেক মছলমান মানুহ আছিল। আমাৰ পথাৰৰ খেতি-বাতি আদি কামত আৰু ৰূপবান বাঢ়িলৈ ধাৰে নিয়া আদি বিষয়ত সততে সিহঁতে আমাৰ ঘৰ মানুহক উপাসা-ভৰসা কৰি চলিছিল। মোৰ এতিয়াও ভালকৈ মনত পৰে; মই তেতিয়া সাত বছৰীয়া ছোৱালী। এদিন মই আমাৰ ওচৰ চুবুৰীয়া সমনীয়া ছোৱালী জনীচেৰেক সৈতে কাকো নোকোৱাকৈ মনে মনে মছলমান এঘৰত ঈদ চাবলৈ গৈছিলোঁ। আমাক দেখি সেই ঘৰৰ তিৰুতাবিলাকে সন্তোষ পাই আস্তব্যস্ত কৰি বহুৱালে, আৰু 'চিমাইৰ পায়স' খাবলৈ দিলে। ছোৱালী মানুহ আমি আগ-গুৰি ভাল-বেয়া একো নুগুণি পেট ভৰাই পায়স খাই বৰ ৰঙেৰে ঈদ চাই গধূলি ঘৰলৈ উভতি আহিলোঁ। পিতাদেৱৰ অনেক শত্ৰু। তাৰে ভিতৰৰ কোনোবাই সেই কথা গম পাই, লৰা-লৰিকৈ আহি গাৱঁত ৰাষ্ট্ৰ কৰি দিলে যে অমুকৰ জীয়েক নিস্তাৰিণীয়ে মুছলমানৰ ঘৰত পায়স খাই আহিছে। লগৰীয়া আন কেইজনী ছোৱালীৰ নামকে নোলাল, অকল নিস্তাৰিণীৰহে নামটো ওলাল। এই বাতৰি পিতাদেৱৰ কাণত পৰিলত তেওঁৰ মূৰত আকাশী-চৰগ ভাগি পৰিল। লোকৰ দোষ খুচৰি ফুৰা তেওঁৰ, লোকৰ ওপৰত কথাই কথাই বৰমতা ওলোৱা তেৱঁৰ গৰ্ব্বটো গোটেই গাওঁৰ মানুহে ধৰি খৰ্ব্ব কৰি পেলালে। তেওঁৰ জাত গল বুলি তেওঁক এঘৰীয়া কৰিবলৈ সকলোৱে ভয় দেখুৱালে। লাজ অপমান আৰু খঙত তেওঁ মৰ্ম্মান্তিক হৈ সোণৰ সোলেং যেন সাত বছৰ বয়সীয়া জীয়েকক, যতে মৰে ততে মৰকগৈ বুলি ঘৰৰ পৰা উলিয়াই দিলে। তাই কান্দিকাটি বিবুধি হল। পিতাদেৱৰ মূৰ্ত্তি দেখি চুৰ্ত্তি হেৰাই কি কৰিম কলৈ যাম কত লুকাম ভাবি মই বিবুধি হলোঁ। মই আশ্ৰয় বিচাৰি চিনাকি মানুহ যাৰে ঘৰলৈ গলোঁ, সিয়েই মোক ছেই ছেই কৰি খেদাই দিলে। অন্তত মই বিবুধি হৈ লাহে লাহে সেই মছলমান ঘৰত ওলালোগৈ। সিহঁতে মোৰ সকলো কথা শুনি মোক আতৌ পুতৌ কৰি সিহঁতৰ ঘৰতে ৰাখিলে। ময়ো কি কৰিম একোকে ভাবি নেপাই তাতে থাকিলোঁ। নেদেখাজনৰ ইচ্ছাত অমুকা বামুণৰ জীয়েক নিৰাশ্ৰয়া নিস্তাৰিণী নৰু মিঞা মুছলমানৰ ঘৰত আশ্ৰয় পাই মুছলমান হল।\n"লাহে লাহে মই নৰু মিঞাৰ জীয়েকৰ পদ পালোঁ! বিপদৰ কালত নৰু মিঞা মিঞানীয়ে মোক সাৱটি ধৰিলে। মোৰো ছোৱালী মন সকলো দুখ বেজাৰ পাহৰি নতুন অৱস্থাৰে সৈতে মই মিলি গলোঁ। বোপাইৰ মনত পায়স-ফেটীসাপে মোক খুটি মাৰিলে। আইয়েও বোপাই আৰু লোকৰ ভয়ত মোৰ বিষয়ে সেই দৰেই কিছুমান দূৰ ভাবিলৈ বাধ্য হল। কিন্তু মাকৰ মন বৰ ডাঙৰ বস্তু হজুৰ, ৰাইজৰ ভয়েও সদাই তাক ভৰিৰ তলত ৰাখিব নোৱাৰে। আইয়ে লুকাই-চুৰকৈ জীয়েকলৈ টোপোলাটো বস্তুখন বেহানিখন নপঠিওৱাকৈ আৰু জীয়েকৰ বাতৰি নোলোৱাকৈ থাকিব নোৱাৰিছিল, কাৰণ পিতাদেৱে কৈছিল যে, মোক তেওঁ দেখিলে ছোৱা-ছোৱাকৈ কাটিব। কবলৈ পাহৰিছোঁ, মই নৰু মিঞাৰ ঘৰত থকাৰ এবছৰৰ পিচত মোক মুছলমান কৰি ফাতেমা বিবি নাম দিয়া হল। মোৰ পোন্ধৰ বছৰ বয়সত মিঞা মিঞানীয়ে মোক এজন মছলমান ডেকা ল'ৰাৰে বিয়া দিলে। তেওঁৰ ফালৰ পৰা মোৰ এটা ল'ৰা আৰু এজনী ছোৱালী হৈছিল। তিনি চাৰি মাহ মান হৈছে মাউৰত পৰি মোৰ গিৰিহঁত আৰু লৰা-ছোৱালী দুটি মৰিল। তেওঁ ডাকঘৰত হৰকৰাৰ কাম কৰিছিল, আৰু একো ধন-বিত ৰাখি থৈ যাব নোৱাৰিলে। মই চাৰিমহীয়া গা-ভাৰী মানুহ। মোৰ খাবলৈ ভাত নাই, পিন্ধিবলৈ কাপোৰ নাই, কোনো সহায় নাই, উপায় নাই। এই পৃথিৱীত দুখ ভুঞ্জিবলৈ মোক আল্লাই জীয়াই থৈছে। মোৰ শৰীৰৰ এনে অৱস্থাত মই কুলিৰ কাম কৰি পেটৰ ভাত-কাপোৰ মোকোলাব লগীয়াত পৰিছোঁ। আজি যেতিয়া এপাচি ইটাৰে সৈতে হজুৰৰ ঘৰৰ চালৰ ওপৰত পৰিছিলো, তেতিয়া ভাবিছিলোঁ যে খোদাই দুখুনীৰ ওপৰত কৃপা কৰিলে, মোক মাৰি নিব; কিন্তু লেলেতীয়া জীৱৰ ইমান সোনকালে দুখৰ ওৰ কিয় পৰিব, সেই দেখি নমৰিলোঁ।\n"মোৰ বোপাই ঢুকাল। আই এতিয়াও আছে। বোপাই ঢুকুৱাৰ পিছত তেওঁৰ ধন-সম্পত্তি সকলোবোৰ কেনিবা উৰি গল আৰু আই বৰ দুখত পৰিল। মোৰ ককাইটোৱে খেতি-বাতি কৰি আইক আৰু নিজৰ ল'ৰা-তিৰুতাক অতি কষ্টেৰে কোনো মতে পোহে। এতিয়া মই অৱশ্যে আইক চাবলৈ মাজে মাজে যাওঁ। কিন্তু তেওঁক পাইটো পইচাটো দি সহায় কৰিব নোৱাৰোঁ; কাৰণ তেনেহলে তেওঁৰ জাত যাব; তেওঁৰ হিন্দু বঙহ পৰিয়াল আৰু গাৱঁৰ মানুহে তেওঁক এঘৰীয়া কৰিব। মই দুই-চাৰি অনাকৈ গোটাই মাহে মাহে এটকা দুটকাকৈ ৰূপ আইলৈ লুকাই পঠিয়াই দিওঁ, তাৰে তেওঁৰ লোণ তেলৰ খৰচ চলে। এই পৃথিবীত মোতকৈ দুখিত প্ৰাণী, হজুৰ, কোনো নাই। কিন্তু হজুৰ এটা কথা কওঁ আমাৰ দেশখন জাতেই খালে। জাত জাতকৈ ইটোৱে সিটোক ঘিণাই, হিন্দু-মুছলমান বুলি এটা ধৰমৰ মানুহে আনটোক ছেই-ছেই কৰি মিছাতে আমাৰ দেশখন 'জহান্নামে' নিলে। আল্লাৰ আগত সকলো জাতৰ সকলো ধৰমৰ মানুহ সমান হজুৰ। ইপুৰীত মই মোৰ আই-বোপাইক নেপালো, সিপুৰীত নিশ্চয় মোক খোদাই তেওঁলোকক দিব। দুখুনী ফাতেমাই এই কেষাৰ কথা কলে; নিশ্চয় নিশ্চয়, হজুৰ জানিব, ই ফলিয়াবই ফলিয়াব।'\n"https://as.wikisource.org/w/index.php?title=নিস্তাৰিণী_দেৱী_বা_ফাতেমা_বিবি&oldid=7115"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৯ ছেপ্টেম্বৰ ২০১৪ তাৰিখে ২১:৫৬ বজাত সলনি কৰা হৈছিল।


ষ্টিভেন স্পিলবাৰ্গ - অসমীয়া ৱিকিপিডিয়া\nষ্টিভেন এলান স্পিলবাৰ্গ (ইংৰাজী: Steven Allan Spielberg; জন্ম: ১৮ ডিচেম্বৰ, ১৯৪৬) হৈছে এজন আমেৰিকান ছবি-নিৰ্মাতা। তেওঁক নব্য-হলিউড যুগৰ এজন অন্যতম ৰূপকাৰ বুলি অভিহিত কৰা হয় আৰু ছবি উদ্যোগৰ এজন অগ্ৰগণ্য প্ৰযোজক-পৰিচালক হিচাপে বিভূষিত কৰা হয়। কিছুমান টেলিভিছন শ্ব' পৰিচালনা কৰি আৰু সেইবোৰৰ প্ৰদৰ্শনী কৰি তেওঁ হলিউডত নিজৰ যাত্ৰা আৰম্ভ কৰিছিল। ১৯৭৫ চনত তেওঁ জ'ছ (Jaws) নামৰ ছবিখন পৰিচালনা কৰে। ছবিখনে ব্যৱসায়িক দিশত জনপ্ৰিয়তা অৰ্জন কৰাৰ লগতে সমালোচকমহলৰ পৰাও প্ৰশংসা আদায় কৰে। সেইখন ছবিৰ জৰিয়তে তেওঁ বৃহত্তৰ দৰ্শক-সমাজৰ মাজতো এটা চিনাকি নাম হৈ পৰে। তেওঁৰ কিছুমান বিশ্ব-প্ৰসিদ্ধ ছবি হৈছে "ক্ল'জ এনকাউণ্টাৰ অৱ দা থাৰ্ড কাইণ্ড" (১৯৭৭), "ই.টি.-দা এক্সট্ৰা-টেৰেষ্টিয়েল" (১৯৮২), "জুৰাছিক পাৰ্ক" (১৯৯৩) আদি।\n২০১৭ চনত ষ্টিভেন স্পিলবাৰ্গ\nষ্টিভেন এলান স্পিলবাৰ্গ\n১৮ ডিচেম্বৰ, ১৯৪৬\nচিনচিনাটি, অহাইঅ', আমেৰিকা যুক্তৰাষ্ট্ৰ\nকেলিফৰ্ণিয়া ষ্টেট ইউনিভাৰ্ছিটি\n১৯৫৯ – বৰ্তমানলৈকে\n৩.৭ বিলিয়ন আমেৰিকান ডলাৰ (২০১৮)\nআন স্পিলবাৰ্গ (ভগ্নী)\nস্পিলবাৰ্গ "এমব্লিন এণ্টাৰটেইনমেণ্ট" আৰু "ড্ৰিমৱৰ্কছ পিকচাৰ্ছ" নামৰ ষ্টুডিঅ' দুটাৰ সহ-প্ৰতিষ্ঠাতা, য'ত তেওঁ একাধিক সফল ছবিৰ ত্ৰি'লজীৰ প্ৰযোজনা আৰু কাৰ্যবাহী প্ৰযোজকৰ ভূমিকাত অৱতীৰ্ণ হয়। তাৰ ভিতৰত গ্ৰেমলিনছ, বেক টু দা ফিউচাৰ, মেন ইন ব্লেক আৰু ট্ৰেন্সফৰ্মাছ আদি প্ৰধান।\nস্পিলবাৰ্গ হৈছে এনে এজন আমেৰিকান ছবি-নিৰ্মাতা, যি নিজৰ পৰিচালনা-দক্ষতা আৰু বহুমুখিতাৰ বাবে বিশেষভাৱে সমাদৰ পাইছে। উল্লেখযোগ্য যে তেওঁ এতিয়ালৈকে দুবাৰ অস্কাৰ বঁটাৰে সন্মানীত হৈছে। তেওঁৰ কিছুমান ছবিয়ে সৰ্বকালৰ সৰ্বাধিক-উপাৰ্জনকাৰী ছবিৰ তালিকাতো স্থান দখল কৰিছে। আনহাতে ছবিনিৰ্মাণৰ জৰিয়তে আহৰণ কৰা ধনে তেওঁক এজন সৰ্বাধিক উপাৰ্জনকাৰী পৰিচালকৰ সন্মান দিছে।\nষ্টিভেন স্পিলবাৰ্গৰ জন্ম হৈছিল ১৯৪৬ চনৰ ১৮ ডিচেম্বৰ, অহাইঅ'ৰ চিনচিনাটিত। তেওঁৰ মাক লিয়াহ (জন্মতে পছনাৰ, পাছলৈ এডলাৰ; জানুৱাৰী ১২,১৯২০-২১ ফেব্ৰুৱাৰি ২০১৭) আছিল এগৰাকী ৰেষ্টুৰাঁ-পৰিচালক আৰু এগৰাকী পিয়ান'বাদক। আনহাতে তেওঁৰ দেউতাক আৰ্নল্ড স্পিলবাৰ্গ ( জন্ম-১৯১৭) আছিল এজন বৈদ্যুতিক অভিযন্তা, যি কম্পিউটাৰৰ বিকাশৰ লগত জড়িত আছিল। স্পিলবাৰ্গে ১৯৫৩ চনৰ পৰা ১৯৫৭ চনলৈ হিব্ৰু স্কুলত শিক্ষাগ্ৰহণ কৰে।\n১২ বছৰ বয়সত তেওঁ নিজৰ প্ৰথমখন ঘৰুৱা ছবি নিৰ্মাণ কৰে। সেই ছবিখনত এটা পুতলা ৰে'ল দুৰ্ঘটনাত পতিত হোৱা দেখুউৱা হৈছিল। তাৰপিছত কৈশোৰকালত, হাইস্কুলৰ বছৰবোৰত স্পিলবাৰ্গে তেওঁৰ এমেচাৰ ৮ এমএমবিশিষ্ট "অভিযানমূলক ছবি"বোৰ নিৰ্মাণ কৰিছিল।\nফণিস্ক'ৰ আৰ্কাডিয়া হাই স্কুলত তিনিটা বছৰ পঢ়া-শুনা কৰি উঠি, তেওঁৰ পৰিয়াল কেলিফৰ্ণিয়াৰ ছাৰাগটালৈ উঠি আহে। ইয়াৰে ছাৰাগ'টা হাইস্কুলৰ পৰা ১৯৬৫ চনত তেওঁ স্নাতক ডিগ্ৰী লাভ কৰে। তেওঁ ইগল স্কাউটৰ পদ দখল কৰে। আনহাতে তেওঁ স্কুলত থাকোঁতেই পিতৃ-মাতৃৰ মাজত বিবাহ বিচ্ছেদ হয়।\nস্পিলবাৰ্গৰ প্ৰথমটো টিভিৰ কাম লাভ কৰে, ১৯৬৯ চনত; যেতিয়া "নাইট গেলেৰী"ৰ এটা বিশেষ অংশৰ পৰিচালনা কৰিবলৈ তেওঁক দায়িত্ব দিয়া হয়। "নাইট গেলেৰী"ৰ লিখক আছিল ৰ'ড ছাৰ্লিং আৰু অভিনয় কৰিছিল জোৱান ক্ৰঅ'ফৰ্ড আদিয়ে।\nষ্টিভেন স্পিলবাৰ্গ আৰু চন্দ্ৰান ৰুটমেন, ইণ্ডিয়ানা জ'নছ্ এণ্ড দা টেম্পল অৱ ডুমৰ শ্ৰীলংকাৰ দৃশ্যগ্ৰহণস্থলীত\nষ্টুডিঅ' প্ৰযোজক ৰিচাৰ্ড ডি. জানুক আৰু ডেভিদ ব্ৰাউন তেওঁক "জ'ছ" নামৰ থ্ৰিলাৰ-হ'ৰৰ ছবিখন পৰিচালনা কৰিবলৈ আমন্ত্ৰণ জনায়, যিখন ছবিৰ কাহিনীভাগ গঢ়ি উঠিছিল এটা মাৰাত্মক ছাৰ্ক মাছৰ কাহিনীৰে। ছবিখন অভাৱনীয়ভাৱে সফলতা লভিছিল। তিনিটা অস্কাৰেৰে ছবিখন সন্মানীত হৈছিল। বিশ্বজুৰি ছবিখনে ৪৭০ মিলিয়ন ডলাৰতকৈ অধিক ধন উপাৰ্জন কৰিলে। এইখন ছবিয়েই স্পিলবাৰ্গক আমেৰিকান দৰ্শকৰ মাজত এক সন্মানজনক পৰিচিতি দিলে।\nতাৰ কেইবছৰমানৰ পিছত স্পিলবাৰ্গে ই.টি. নামৰ এখল কল্প-বিজ্ঞানধৰ্মী ছবি নিৰ্মাণ কৰিলে। এজন কিশোৰ আৰু বৰ্হিগ্ৰহৰ প্ৰাণীৰ মাজত স্থাপন হোৱা ঘনিষ্ঠ সম্পৰ্কটো আছিল এই ছবিখনৰ বিষয়বস্তু। এইখন ছবিয়ে স্পিলবাৰ্গক অভূতপূৰ্ব সফলতা প্ৰদান কৰিলে। ছবিখনে লাভ কৰিলে নটা একাডেমী বঁটাৰ মনোনয়ন; তাৰে চাৰিটাত তেওঁলোক বিজয়ী সাব্যস্ত হ'ল, আৰু ব্যৱসায়িক দিশতো লাভ কৰিলে অপাৰ সফলতা। ১৯৮২৪ পৰা ১৯৮৫ চনৰ ভিতৰত স্পিলবাৰ্গে তিনিখন ব্যৱসায়িকভাৱে সফল ছবি নিৰ্মাণ কৰিলে।\nবিশ্বযুদ্ধকালীন সময়ত অ'স্কাৰ স্নেইডাৰ নামৰ এজন ব্যক্তিৰ বাস্তৱ কাহিনীৰে সমৃদ্ধ "স্নেইডাৰছ্ লিষ্ট" নামৰ ছবিখনৰ জৰিয়তে স্পিলবাৰ্গে বিপুল সমাদৰ আৰু প্ৰশংসা লাভ কৰে। </ref> এইখন ছবিৰ জৰিয়তে তেওঁ লাভ কৰি প্ৰথমটো শ্ৰেষ্ঠ পৰিচালকৰ অস্কাৰ বঁটা।\n১৯৯৩ চনৰ ১১ জুনত মুক্তিলাভ কৰা "জুৰাছিক পাৰ্ক" তেওঁৰ জীৱনৰ এক মাইলৰ খুঁটি। ছবিখনত উন্নত মানৰ প্ৰযুক্তিবিদ্যা আৰু দৃশ্যাৱলীৰ সংযোজন কৰা হৈছিল। তিনিটা অ'স্কাৰকে ধৰি ছবিখনে সৰ্বমুঠ ৪০টা বঁটা আৰু ২৬টা মনোনয়ন লাভ কৰিবলৈ সক্ষম হৈছিল।\n১৯৮৫ চনৰ নৱেম্বৰত স্পিলবাৰ্গ এমি আৰভিঙৰ লগত বিবাহপাশত আৱদ্ধ হয়। মেক্স ছেমুৱেল তেওঁলোকৰ পুত্ৰ-সন্তান। চাৰে তিনিবছৰীয়া বৈবাহিক জীৱন কটোৱাৰ পাছত ১৯৮৯ চনত তেওঁলোকৰ মাজত বিবাহ-বিচ্ছেদ হয়। ১৯৯১ চনৰ ১২ অক্টোবৰত স্পিলবাৰ্গে অভিনেত্ৰী কেইট কেপশ্ব'ৰ লগত পুনৰ যুগ্ম-জীৱন আৰম্ভ কৰে। কেপশ্ব'য়ে ইহুদী ধৰ্ম গ্ৰহণ কৰে। তেওঁলোকৰ পৰিয়ালত মুঠতে এতিয়া সাতোটি সন্তান আছে।\nজেছিকা কেপশ্ব' (মাক-কেইট কেপশ্ব', পিতৃ- কেইটৰ পূৰ্বৰ বৈবাহিক সংগী ৰবাৰ্ট কেপশ্ব')\nমেক্স ছেমুৱেল স্পিলবাৰ্গ (মাক-স্পিলবাৰ্গৰ পূৰ্বৰ বৈবাহিক সংগী এমি আৰভিং, পিতৃ- ষ্টিভেন স্পিলবাৰ্গ)\nথিঅ' স্পিলবাৰ্গ (স্পিলবাৰ্গৰ লগত বিবাহৰ পূৰ্বে কেপশ্ব'ৱে তুলি লোৱা পুত্ৰ)\nছয়াৰ এভেৰি স্পিলবাৰ্গ\nমিকেলি জৰ্জ (কেইট কেপশ্ব'য়ে তুলি লোৱা সন্তান)\nডেষ্ট্ৰি এলিন স্পিলবাৰ্গ\n১৯৯০ চনত ষ্টিভেন স্পিলবাৰ্গ\n১৯৯৩ চনত ভেনিচ আন্তঃৰাষ্ট্ৰীয় ছবি মহোৎসৱত ষ্টিভেন স্পিলবাৰ্গে ইটালীয়ান ছবি-নিৰ্মাতা গিল্ল' পণ্টেকৰ্ভ'ৰ পৰা গল্ডেন লায়ন বঁটা গ্ৰহণ কৰাৰ মুহূৰ্তত\nবাফ্‌টা (BAFTA) বঁটা\nগোল্ডেন গ্লোব পুৰস্কাৰ\n১৯৭৫ জ'ছ (Jaws) ৪ ৩ ৭ ১ ৪ ১\n১৯৭৭ ক্ল'জ এনকাউণ্টাৰ অৱ দা থাৰ্ড কাইণ্ড ৯ ২ ৯ ১ ৪\n১৯৭৯ ১৯৪১ (ছবি) ৩ ৫\n১৯৮১ ৰেইডাৰ্ছ অৱ দা লাষ্ট আৰ্ক ৯ ৫ ৭ ১ ১\n১৯৮২ ই.টি. দা এক্সট্ৰা টেৰেষ্টিয়েল ৯ ৪ ১২ ১ ৫ ২\n১৯৮৪ ইণ্ডিয়ানা জ'নছ্ এণ্ড দা টেম্পল অৱ ডুম ২ ১ ৪ ১\n১৯৮৫ দা কালাৰ পাৰ্পল ১১ ১ ৫ ১\n১৯৮৭ এম্পায়াৰ অৱ দা ছান ৬ ৬ ৩ ২\n১৯৮৯ ইণ্ডিয়ানা জ'নছ এণ্ড দা লাষ্ট ক্ৰুছেদ ৩ ১ ৩ ১\n১৯৯১ হুক্ ৫ ১\n১৯৯৩ জুৰাছিক পাৰ্ক ৩ ৩ ৩ ২\nস্নেইডাৰ্ছ লিষ্ট (Schindler's List) ১২ ৭ ১৩ ৭ ৬ ৩\n১৯৯৭ দা লষ্ট ৱৰ্লড:জুৰাছিক পাৰ্ক ১\nএমিছটাড ৪ ৪\n১৯৯৮ ছেভিং প্ৰাইভেট ৰিয়ান ১১ ৫ ১০ ২ ৫ ২\n২০০১ এ.আই. (আৰ্টিফিচিয়েল ইণ্টিলেজেন্স) ২ ১ ৩\n২০০২ মাইন'ৰিটি ৰিপৰ্ট ১ ১\nকেটছ্ মি ইফ ইউ কেন ২ ৪ ১ ১\n২০০৫ ৱাৰ অৱ দা ৱৰ্ল্ডছ্ 3\nমিউনিখ ৫ ২\n২০০৮ ইণ্ডিয়ানা জ'নছ্ এণ্ড দা কিংদম অৱ দা ক্ৰিষ্টেল স্কাল ১\n২০১১ দা এডভেন্সাৰছ্ অৱ টিনটিন ২ ২ ১ ১\nৱাৰ হৰ্ছ ৬ ৫ ২\n২০১২ লিংকন ১২ ২ ১০ ১ ৭ ১\n২০১৫ ব্ৰিজ অৱ স্পাইছ ৬ ১ ৯ ১ ১\n২০১৬ দা বিএফজি ১\n২০১৭ দা প'ষ্ট ২ ৬\n২০১৮ ৰেডি প্লেয়াৰ ওৱান ১ ১\nষ্টিভেন স্পিলবাৰ্গৰ বিষয়ে ৱিকিপিডিয়াৰ ভগ্নী প্ৰকল্পত অধিক জানক:\nষ্টিভেন স্পিলবাৰ্গ বিষয়ে Curlie (DMOZ)-ত থকা তথ্য\nSteven Spielberg সম্পৰ্কে সংগ্ৰহিত বাতৰি আৰু মন্তৱ্য দ্যা নিউয়ৰ্ক টাইমছৰ সৌজন্যত\nSteven Spielberg givesatour of Universal Studios ইউটিউবত\nষ্টিভেন স্পিলবাৰ্গ সম্পৰ্কে ইণ্টাৰনেট মুভি ডাটাবেছত থকা তথ্য।\n↑ "Steven Spielberg". Forbes. https://www.forbes.com/profile/steven-spielberg/। আহৰণ কৰা হৈছে: December 9, 2016.\n↑ Morris, Nigel (2007), The Cinema of Steven Spielberg: Empire of Light, Wallflower Press\n↑ Higgins, Bill (April 7, 2012). "'Jaws': Revisiting Hollywood's First Summer Blockbuster". The Hollywood Reporter. http://www.hollywoodreporter.com/news/jaws-steven-spielberg-box-office-309339। আহৰণ কৰা হৈছে: July 10, 2016.\n↑ "Steven Spielberg to Harvard grads: Be the movie heroes of real life". The Economic Times. May 27, 2016. http://economictimes.indiatimes.com/magazines/panache/steven-spielberg-to-harvard-grads-be-the-movie-heroes-of-real-life/articleshow/52463599.cms.\n↑ "MAGIC AND LIGHT: THE FILMS OF STEVEN SPIELBERG: Chapter 1: Introduction". December 15, 2011. https://www.indiewire.com/2011/12/magic-and-light-the-films-of-steven-spielberg-chapter-1-introduction-132598/.\n↑ Dargis, Manohla; Scott, A. O. (June 9, 2017). "The 25 Best Films of the 21st Century So Far.". The New York Times (The New York Times Company). https://www.nytimes.com/interactive/2017/06/09/movies/the-25-best-films-of-the-21st-century.html। আহৰণ কৰা হৈছে: October 2, 2018.\n↑ McClintock, Pamela (April 17, 2018). "Box-Office Milestone: Steven Spielberg Is First Member of $10B Directors' Club". The Hollywood Reporter. https://www.hollywoodreporter.com/news/box-office-milestone-steven-spielberg-is-first-member-10b-directors-club-1103623.\n↑ "Fred A. Bernstein". Fredbernstein.com. Archived from the original on March 23, 2013. https://web.archive.org/web/20130323023020/http://fredbernstein.com/info/spielberg_mom.shtml। আহৰণ কৰা হৈছে: May 25, 2012.\n↑ "Steven Spielberg Biography (1947?–)". filmreference.com. http://www.filmreference.com/film/85/Steven-Spielberg.html। আহৰণ কৰা হৈছে: January 15, 2008.\n↑ Steven Spielberg: A Biography. Da Capo Press. 1999. ISBN 978-0-306-80900-2. https://books.google.com/?id=DbqATVZHvkQC&pg=PA42.\n↑ Sanello, Frank (2002). Spielberg: The Man, the Movies, the Mythology. Taylor Trade Publications. পৃষ্ঠা. 14. ISBN 9780878331482. https://books.google.com/books?id=A6hmQbfOeTAC&pg=PA14#v=onepage&q&f=false। আহৰণ কৰা হৈছে: April 21, 2015.\n↑ Jackson, Kathi (2007). Steven Spielberg: A Biography. Greenwood Publishing Group. পৃষ্ঠা. 5. ISBN 9780313337963. https://books.google.com/books?id=SwkUdUXRA_kC&pg=PA5#v=onepage&q&f=false। আহৰণ কৰা হৈছে: April 21, 2015.\n↑ Weisman, Aly (October 22, 2012). "Meet Steven Spielberg's Parents In This Revealing '60 Minutes' Profile". http://www.businessinsider.com/meet-steven-spielbergs-parents-in-this-revealing-60-minutes-profile-2012-10। আহৰণ কৰা হৈছে: September 29, 2016.\n↑ https://www.huffingtonpost.com/2012/12/18/steven-spielberg-10-birthday-facts_n_2317744.html%7Ctitle=Steven Spielberg: 10 Little Known Facts About The Director On His Birthday\n↑ Wise, Damon (October 21, 2010). "ET: The Extra-Terrestrial: No7best sci-fi and fantasy film of all time" (en-GB ভাষাত). The Guardian. ISSN 0261-3077. https://www.theguardian.com/film/2010/oct/21/et-spielberg-fantasy.\n↑ Arenson, Karen W. (September 24, 1995). "From 'Schindler's List,'aJewish Mission". The New York Times. https://www.nytimes.com/1995/09/24/us/from-schindler-s-list-a-jewish-mission.html। আহৰণ কৰা হৈছে: May 11, 2018.\n↑ Pogrebin, Abigail (October 2005). Stars of David: Prominent Jews Talk About Being Jewish. Bantam Dell Pub Group. ISBN 978-0-7679-1612-7.\n↑ "Spielberg, Steven – Fun Facts, Answers, Factoids, Info, Information". Funtrivia.com. Archived from the original on March 9, 2010. https://web.archive.org/web/20100309223135/http://www.funtrivia.com/en/Celebrities/Spielberg-Steven-14300.html। আহৰণ কৰা হৈছে: March 2, 2010.\n↑ Schuster, Dana (September 7, 2012). "A stage for Spielberg's son". New York Post. https://nypost.com/2012/09/07/a-stage-for-spielbergs-son/। আহৰণ কৰা হৈছে: May 11, 2018.\n"https://as.wikipedia.org/w/index.php?title=ষ্টিভেন_স্পিলবাৰ্গ&oldid=231419"ৰ পৰা অনা হৈছে\nLast edited on 25 মে' 2020, at 06:08\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=54102।\nএই পৃষ্ঠাখন 25 মে' 2020 তাৰিখে ১১:৩৮ বজাত অন্তিম সংশোধন কৰা হৈছিল।


সীমান্তত কোৰোনাৰ ভয়াবহ সংক্ৰমণ! ঘৰে ঘৰে সজাগতা... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nসীমান্তত কোৰোনাৰ ভয়াবহ সংক্ৰমণ! ঘৰে ঘৰে সজাগতা…\nডিজিটেল সংবাদ, মৰিয়নী: কোভিডৰ ভয়াবহ সংক্ৰমণ ৰোধৰ বাবে জনসাধাৰণৰ মাজত সজাগতা সৃষ্টি কৰাৰ উদ্দেশ্যে যোৰহাট জিলা প্ৰশাসনে সমগ্ৰ জিলাখনতে ঘৰে ঘৰে গৈ চলোৱা সজাগতা মৰিয়নীৰ অসম-নাগালেণ্ড সীমান্তৰ চেলেংহাটতো আৰম্ভ হৈছে ।এই সজাগতাৰ অংশ স্বৰূপে চেলেংহাটৰ সীমান্তবৰ্তী ২নং চুতীয়াকাৰী অঞ্চলটোত ঘৰে ঘৰে গৈ কোভিড সম্পৰ্কীয় সজাগতা অভিযান চলোৱা হয়। উক্ত অঞ্চলটোৰ গ্ৰামাঞ্চল ,চাহ অধ্যুষিত অঞ্চলত ঘৰে ঘৰে গৈ কোভিড সম্পৰ্কীয় সজাগতা অনাৰ প্ৰচেষ্টা চলাইছে কোভিড যোদ্ধাসকলে ।\nপূৱ যোৰহাট শিক্ষা খণ্ডৰ চেলেং সীমাান্তৰ চি আৰ চি চি’ৰ দায়িত্ব থকা নিলিম জ্যোতি কলিতাৰ নেতৃত্বত যোৱা দলটোৱে ঘৰে ঘৰে গৈ সজাগ কৰি কোভিডৰ বিৰুদ্ধে ল’ব লগা সাৱধানতা সম্পৰ্কে অৱগত কৰে । তদুপৰি যি সকল লোক প্ৰতিষেধক লোৱা নাই তেওঁলোকক প্ৰতিষেধক ল’বলৈ আহ্বান জনায় । উল্লেখ্য যে, সীমান্তবৰ্তী চুতীয়াকাৰী অঞ্চলটোত ইতিম্যধে প্ৰতিষেধকৰ ৩ টা শিবিৰ অনুষ্ঠিত হ’ল যদিও অঞ্চলটোৰ অধিকাংশ লোকেই এতিয়ালৈকে প্ৰতিষেধক গ্ৰহণ কৰিব পৰা নাই ।\nকোভিড আৰু প্ৰতিষেধক সম্পৰ্কীয় সজাগতা সৃষ্টি কৰি অহা দলটোত চেলেং বৰ্ডাৰৰ চি আৰ চি চিৰ দায়িত্ব থকা নিলীম জ্যোতি কলিতাৰ লগতে ২নং লাওজান প্ৰাৰ্থমিক বিদ্যালয়ৰ প্ৰধান শিক্ষক ৰিংকু দত্ত, লখিমীজান প্ৰাৰ্থমিক বিদ্যালয়ৰ প্ৰধান শিক্ষক অনুপম শইকীয়া সহ শিক্ষয়ত্ৰী প্ৰগ্যাজ্যোতি গগৈ,নৱজ্যোতি বৰা ,আশা কৰ্মী ,সহায়িকা আদিয়ে সহযোগিতা আগবঢ়ায় । আৰু এই সজাগতা অভিযানত সমাজ কল্যাণ বিভাগৰ ছুপাৰ ভাইজাৰ ৰাজলক্ষ্মী আইদেউ উপস্থিত থাকে ।\nপ্ৰায় আঢ়ৈ মাহৰ মূৰত পুনৰ আৰম্ভ গুৱাহাটী-উত্তৰ গুৱাহাটী ৰ’পৱে’ সেৱা, বৃদ্ধি হৈছে ভাড়া…


নগাপাহাৰৰ হত্যালীলাঃ কিছু কথা কোৱা দৰকাৰ•• - Mahabahu.com\nনগাপাহাৰৰ হত্যালীলাঃ কিছু কথা কোৱা দৰকাৰ••\nগোপীচান্দ, আমিৰ খান, নিউটনৰ কাহিনী আৰু মানৱ সম্পদ\nনগাপাহাৰৰ হত্যালীলা : কিছু কথা কোৱা দৰকাৰ। জনোৱা দৰকাৰ।\nনাগালেণ্ডত নৰসংহাৰ, মণিপুৰত মানৱধিকাৰ উলঙ্ঘন, ত্ৰিপুৰাৰ আভ্যন্তৰীণ কন্দল, মেঘালয়, মিজোৰাম আৰু ক’ৰবাত সংঘটিত আটাইবোৰ ঘটনাৰ সাক্ষী দুই প্ৰকাৰৰ – স্থিতাৱস্থাৰ বিৰুদ্ধে আৰু স্থিতাৱস্থাৰ সমৰ্থনত। অসমৰ সামগ্ৰিক ৰাজনৈতিক ইতিহাসলৈ লক্ষ্য কৰিলে বাকী উত্তৰ পূৱ ভাৰতৰ অইন ৰাজ্যৰ নিবাসীৰ অসমৰ প্ৰতি থকা বিতৃষ্ণাৰ প্ৰকৃত কাৰণটো ওলাই পৰিব। এইটো সত্য যে অসমৰ গৰিষ্ঠ সংখ্যক জনসাধাৰণৰ ৰাজনৈতিক অসচেতনতা কিম্বা পক্ষপাতদুষ্টতা ঢাকিবলৈ অসমীয়াৰ হাতত কোনো স্পষ্ট যুক্তি নাই আৰু সেয়েহে যোৱা কেইদশকমান ধৰি অসমৰ প্ৰতি চুবুৰীয়া ৰাজ্যৰ নিবাসীৰ বিদ্বেষভাৱ ব্যাপক হাৰত বাঢ়িছে। যেনে মিজোৰাম আৰক্ষী আৰু অসম আৰক্ষীৰ গুলীয়াগুলিৰ ঘটনাটোত অইন ৰাজ্যৰ বেছ কিছু ডিজিটেল বাতৰিকাকত, আলোচনীত অসমৰ বিপক্ষে যথেষ্ট কঠোৰ বাক্যবাণ প্ৰকাশ হোৱা চকুত পৰিছিল। এই কঠোৰ সমালোচনা, তীৰ্যক মন্তব্য কেৱল মিজোৰামৰ নাছিল, আছিল মণিপুৰৰ, নাগালেণ্ডৰ, ত্ৰিপুৰাৰ। এইটো অৱশ্যাম্ভাৱী আছিল। মানিছোঁ।\nকিন্তু এইটোও সত্য যে ঘনঘোৰ এই অন্ধকাৰত ঢিমিক ঢামাককৈও কিছু টিপ চাকিৰ পোহৰে আন্ধাৰ নাশিবলৈ তীব্ৰ চেষ্টা কৰিছিল। শেষ মেষ হাৰি গৈছিল কিন্তু এই যে টিপ চাকিবোৰ জ্বলি আছিল সেইটো জানো মিছা? ইয়াৰ কি একোৱেই মূল্য নাই?\nঅসমৰেই একাংশ অসমীয়াই (সংখ্যাত অতি তাকৰ হ’লেও) সামাজিক মাধ্যমত কৰা ব্যাপক অপমানক আওকাণ কৰি হ’লেও এই সৰ্বতোপ্ৰকাৰৰ বৈষম্য, হিংসা, অন্যায়ৰ বিৰুদ্ধে কলম কাপ ধৰিছে। কাৰ্বি ছোৱালীজনী জ্বলি যাওঁতে বৰ্ণবিন্দু অসমীয়াৰ চৰিত্ৰ উন্মোচন কৰি সকলো প্ৰকাৰৰ আধিপত্যক প্ৰত্যাহ্বান জনাইছে, মণিপুৰৰ মনোৰোমা দেৱীৰ হত্যাকাণ্ডৰ বিৰুদ্ধে ৰাষ্ট্ৰযন্ত্ৰৰ সমালোচনাত মুখৰ হৈছে, নাগালেণ্ডত নিৰীহ হত্যাৰ প্ৰতিবাদত নিজৰ সমস্ত সত্বা উজাৰি এই ঘটনাক জনতাৰ আদালতত ন্যায়বিচাৰ কৰিবলৈ যৎপৰোনাস্তি চেষ্টা কৰিছে।\nএই কথাবোৰো মনত ৰাখিব লাগে। ইতিহাস লিখোঁতে এইবোৰ কথা পাহৰিলে জানো ইতিহাস বস্তুনিষ্ঠ হ’ব? এই কথাও সময়ৰ বুকুত খোদিত হৈ থাকিব লাগে যে সংখ্যাত তাকৰ হ’লেও আমাৰো এমুঠি প্ৰত্যয়ভৰা আৰু দৃঢ় কণ্ঠ আছিল, স্থিতাৱস্থাৰ বিৰুদ্ধে আমিও আৰ্তজনৰ কাষত সাহসেৰে থিয় দিছিলোঁ, নিৰন্তৰ অত্যাচাৰ অবিচাৰত আমিও সমানে ব্যথিত হৈছিলোঁ।\nএই কথাবোৰ জনাব লাগে। মানুহে খবৰ পাব লাগে। পোৱাৰ ব্যৱস্থা কৰিব লাগে। চুবুৰীয়া ৰাজ্যৰ অন্ততঃ শিক্ষিতচামে অন্ততঃ আমাৰ মনৰ উমান পাওক, তাৰ দিহা কৰিব লাগে। উচ্চ শিক্ষাৰ বাবে অসমৰ বাহিৰত থকা ছাত্ৰ ছাত্ৰী বা গৱেষক/গৱেষিকাই অইন ৰাজ্যৰ ছাত্ৰ ছাত্ৰী লগ পায়। তেওঁলোকক এইবোৰ কথা জনাওক। অথবা, উত্তৰ পূৱৰ ছাত্ৰ ছাত্ৰীৰ এক ফ’ৰাম গঠন কৰি তাৰ যোগেদিও আমি আমাৰ বক্তব্য প্ৰকাশ কৰিব পাৰোঁ। এইবোৰ তেওঁলোকে জনাটো, বুজাটো দৰকাৰ। অহেতুক ঘৃণাৰ উৎপত্তিত বাধা দিবলৈ এনে পদক্ষেপৰ দৰকাৰ আছে বুলি ভাবোঁ।\nগোপীচান্দ, আমিৰ খান, নিউটনৰ কাহিনী ড০ সৌমাৰজ্যোতি মহন্ত গোপীচান্দ: 'পঢ়াত কেঁচা আছিলো বাবে ভাল ক্ৰীড়াবিদ হ’লো—' ২০০১ চনৰ অল ইংলণ্ড...


ৰক্ষাকৱচ আমাৰ প্ৰাপ্য, কিন্তু কা আমি নামানোঃ সমুজ্জ্বল - নিয়মীয়া বাৰ্তা\nৰক্ষাকৱচ আমাৰ প্ৰাপ্য, কিন্তু কা আমি নামানোঃ সমুজ্জ্বল\nউৰুকাত মেজিত কা দাহৰ আহ্বান আছু-৩০ সংগঠনৰ\nBy নিয়মীয়া বাৰ্তা\t On Jan 14, 2020\nনিয়মীয়া বাৰ্তা ১৪ জানুৱাৰীঃ ভোগালীৰ প্ৰাকক্ষণত কা বিৰোধী প্ৰতিবাদেৰে মঙলবাৰে উত্তাল হৈ পৰিল দিছপুৰ লাষ্টগেট। অসম বিধানসভাৰ বিশেষ অধিৱেশনৰ দিনাখনে জাতীয়তাবাদী যুৱ-ছাত্ৰ পৰিষদে ৰূপায়ণ কৰা অৱস্থান ধৰ্মঘটত পুনৰ দিল্লী আৰু দিছপুৰৰ বিৰুদ্ধে সৰৱ হৈ পৰিল প্ৰতিবাদকাৰীসকল। উল্লেখ্য যে অসম বিধানসভাৰ বিশেষ অধিৱেশনত কা বাতিলৰ এক প্রস্তাৱ গ্রহণৰ দাবী তুলি মঙলবাৰে দিছপুৰ লাষ্টগেটত জাতীয়তাবাদী যুৱ–ছাত্র পৰিষদে ৰূপায়ণ কৰিলে অৱস্থান ধর্মঘট৷ ‘কা’ বাতিলৰ লগতে অসমত আন্তঃৰাজ্যিক পাৰপত্র প্রৱর্তন আৰু অসম চুক্তি অক্ষত অৱস্থাত থকা তথা সময় মতে কার্যকৰী কৰিবৰ বাবে প্রস্তাৱ গ্রহণৰ দাবীত ৰূপায়ণ কৰা এই অৱস্থান ধর্মঘট কার্যসূচীত কেন্দ্রীয় চৰকাৰে বিতর্কিত আইনখনেৰে কিদৰে অসমৰ খিলঞ্জীয়াসকলক নিঃশেষ কৰিব বিচাৰিছে, তাক লৈ সৰৱ হ’ল কেইবাজনো প্রতিবাদকাৰী নেতা৷ কার্যসূচীত জাতীয়তাবাদী যুৱ–ছাত্র পৰিষদৰ কর্মীসকলে ‘কা’ আমাক নালাগে, ‘কা’ শীঘ্রে বাতিল কৰক, ‘কা’ বাতিলৰ বাবে বিধানসভাত প্রস্তাৱ গ্রহণ কৰক, মুখ্যমন্ত্রী সর্বানন্দ সোণোৱাল মুর্দাবাদ, ড০ হিমন্ত বিশ্ব শর্মা মুর্দাবাদ আদি শ্লোগানেৰে উত্তাল কৰি তোলে৷ প্রতিবাদস্থলীত ভাষণ প্রদান কৰি আছুৰ মুখ্য উপদেষ্টা ড০ সমুজ্জ্বল ভট্টাচার্যই কয়– অসমক সাংবিধানিক ৰক্ষাকৱচ দিয়াৰ নামত বিগত ৪৩ বছৰে অবৈধ বাংলাদেশী জাপি দিয়া হ’ল৷ দিল্লীয়ে ক’ব খোজে যে খিলঞ্জীয়াৰ ওপৰত বাংলাদেশী জাপি দিলে অসমীয়া জাতি বাচি থাকিব৷ এই অবান্তৰ আৰু আচৰিত ফর্মূলা লৈ মোদী চৰকাৰে নাগৰিকত্ব সংশোধনী আইনখন আনিছে৷ ইয়াক কোনো কাৰণতে গ্রহণ কৰা নহ’ব৷ ১৯৭১ৰ পাছৰ সকলো অবৈধ বাংলাদেশী যাব লাগিব৷ অসম চুক্তিত এই কথা স্পষ্ট কৰা আছে৷ ১৯৫১ চনৰ পৰা ১৯৭১ চনলৈ অসমে বাংলাদেশীৰ বোজা গ্রহণ কৰিলে৷ সেয়ে আমাক সাংবিধানিক ৰক্ষাকৱচ লাগে, এয়া আমাৰ প্রাপ্য৷ কিন্তু আমি ‘কা’ নামানো৷ সাংবিধানিক ৰক্ষাকৱচক লৈ দৰ–দাম নচলিব৷ ইয়াকে লৈ কেন্দ্রীয় চৰকাৰে বিভ্রান্তি কৰাৰ চেষ্টা চলাইছে৷ আনহাতে, প্রতিবাদত ভাষণ প্রদান কৰি আছুৰ সাধাৰণ সম্পাদক লুৰিণজ্যোতি গগৈয়ে কয়– ৰাজ্যখনৰ এই সময়ত সমগ্র জনতা ভোগালীক আদৰাৰ বাবে ব্যস্ত হৈ থাকে৷ কিন্তু তেনে সময়তে অসমৰ জনতাই ৰাজপথত থিয় হ’বলগীয়া হৈছে৷ জাতীয় জীৱন ধ্বংস কৰাৰ বাবে দিল্লী–দিছপুৰে যি ষড়যন্ত্রত লিপ্ত হৈছে, তাৰ বাবে সকলোৱে ভোগালীক আদৰাৰ পৰিৱর্তে পথলৈ ওলাই আহিব লগা হৈছে৷ খিলঞ্জীয়া অসমীয়াৰ ওপৰত দিল্লীয়ে অবিৰত অত্যাচাৰ চলাই আহিছে৷ অসমৰ জনতাই ভাবিবলৈ বাধ্য হৈছে যে ভাৰতৰ অবিচ্ছেদ্য অংগ অসম হয় নে নহয়? দিল্লীয়ে বাৰে বাৰে কৰি অহা ৰাজনৈতিক অবিচাৰ, অর্থনৈতিক শোষণৰ পাছত অসমৰ জনতাই ইয়াৰ বিৰুদ্ধে মাৰ বান্ধি থিয় হৈছে৷ কেন্দ্রীয় চৰকাৰখনে অসমৰ খিলঞ্জীয়া ৰাইজৰ সামাজিক ক্ষমতা কাঢ়ি নিয়াৰ ষড়যন্ত্র চলাইছে৷ তেওঁলোকে জানে যে অসমীয়া ৰাইজৰ ওপৰত থকা এই সামাজিক ক্ষমতা কাঢ়ি নিলে অসমৰ স্বাভিমান নিঃশেষ কৰি দিব পাৰিব৷ আৰু এই ক্ষমতা তেওঁলোকে সৃষ্টি কৰা ভোটবেংকৰ ওপৰত জাপি দিব পাৰিব৷ আন্দোলন নিঃশেষ কৰাৰ এক ষড়যন্ত্র ইতিমধ্যে ৰচনা হৈছে৷ কিন্তু ৰাইজ অধৈর্য হ’ব নালাগিব৷ এই সংগ্রাম দীঘলীয়া হ’ব৷ আনহাতে, জাতীয়তাবাদী যুৱ–ছাত্র পৰিষদৰ সম্পাদক পলাশ চাংমায়ে কয়– জাতিধ্বংসী নাগৰিকত্ব সংশোধনী আইনৰ দ্বাৰা সর্বাধিক ক্ষতিগ্রস্ত হ’ব অসম৷ কিন্তু দুর্ভাগ্যজনক কথা হ’ল, জাতি–ভেটি–মাটিৰ কথা সততে আওৰাই থকা মুখ্যমন্ত্রী সর্বানন্দ সোণোৱাল নেতৃত্বাধীন চৰকাৰখনে দিল্লীৰ নেতাসকলক সন্তুষ্ট কৰাৰ স্বার্থত জাতিক নিঃশেষ কৰাৰ ষড়যন্ত্র কৰিছে৷ এটা কথা স্পষ্ট– অসমীয়া জাতিক দিল্লীয়ে কেতিয়াও নিৰাপত্তা দিব নোৱাৰে৷ আন ৰাজ্যৰ সলনি অসমে প্রথমে বিধানসভাত এই আইনখনৰ বিৰুদ্ধে প্রস্তাৱ গ্রহণ কৰি কেন্দ্রীয় চৰকাৰক স্পষ্ট কৰি দিব লাগিছিল যে ‘কা’ অসমে নামানে৷ কিন্তু দিল্লীৰ ওচৰত বিবেক বিক্রী কৰা চৰকাৰে এই পদক্ষেপ গ্রহণ নকৰিলে৷ সেয়েহে অসম বিধানসভাৰ বিশেষ অধিৱেশনত ‘কা’ বাতিলৰ দাবীৰে প্রস্তাৱ ল’বলৈ জাতীয়তাবাদী যুৱ–ছাত্র পৰিষদে দাবী তুলিছে৷ পৰিষদৰ ৰাণাপ্রতাপ বৰুৱাই কয় যে নাগৰিকত্ব সংশোধনী আইন বাতিল নকৰাপর্যন্ত জাতীয়তাবাদী যুৱ–ছাত্র পৰিষদে ধাৰাবাহিক আন্দোলন চলাই যাব৷ সমান্তৰালভাৱে অসমত আন্তঃৰাজ্যিক পাৰপত্র প্রৱর্তন আৰু অসম চুক্তিৰ প্রতিটো দফা সময়মতে কার্যকৰী কৰাৰ বাবেও আন্দোলন অব্যাহত থাকিব৷ আজিৰ প্রতিবাদী কার্যসূচীত বিশিষ্ট সাংবাদিক, বুদ্ধিজীৱী অজিত কুমাৰ ভূঞা, অদীপ কুমাৰ ফুকন, নেকিবুৰ জামান, বিমল চৌধুৰী, অভিনেত্রী বৰষাৰাণী বিষয়াই ভাষণা প্রদান কৰে৷\nউৰুকাৰ জুহাল, মেজিৰ জুইত ‘কা’ দাহৰ আহ্বান আছু–৩০ জনগোষ্ঠীয় সংগঠনৰ\nউৰুকাৰ দিনাও ‘কা’বিৰোধী প্রতিবাদ অব্যাহত ৰাখিব ৰাজ্যৰ দল–সংগঠনসমূহে৷ নাগৰিকত্ব সংশোধনী আইন বাতিলৰ দাবীত এটাৰ পাছত আন এটা আন্দোলনৰ কার্যসূচী ঘোষণা কৰিছে বিভিন্ন সংগঠনে৷ সদৌ অসম ছাত্র সন্থা আৰু ৩০ জনগোষ্ঠীয় সংগঠনে মাঘ বিহুৰ উৰুকা আৰু বিহুৰ দিনা জুহাল আৰু মেজিত অসাংবিধানিক, সাম্প্রদায়িক আৰু অসম চুক্তি উলংঘাকাৰী নাগৰিকত্ব সংশোধনী আইন দাহ কৰিবলৈ ৰাইজক আহ্বান জনাইছে৷ ‘কা’বিৰোধী আন্দোলনক আগবঢ়াই নিয়াৰ আহ্বান জনাই আছুৰ সভাপতি দীপাংক কুমাৰ নাথ আৰু সাধাৰণ সম্পাদক লুৰিণজ্যোতি গগৈয়ে কয় যে অসমৰ জনসাধাৰণৰ প্রতিবাদক কেন্দ্রীয় চৰকাৰে আওকাণ কৰি আহিছে৷ ‘কা’ সন্দর্ভত কেন্দ্রীয় চৰকাৰৰ অসমবিৰোধী স্থিতিৰ ওচৰত ৰাজ্য চৰকাৰখনে আত্মসমর্পণ কৰিছে৷ যাৰ বাবে পৰিস্থিতি অধিক জটিল হৈ পৰিছে৷ অসম চৰকাৰৰ নেতৃত্বই বিভ্রান্তিমূলক কথা–বতৰাৰে অসমবাসীক বাৰম্বাৰ অপমান কৰি আহিছে৷ ‘কা’ দাহ কৰি অসমৰ জনসাধাৰণে অসমক সুৰক্ষিত কৰিবলৈ, অসমত খিলঞ্জীয়াৰ প্রভুত্ব অক্ষুণ্ণ ৰাখিবলৈ সংকল্প গ্রহণ কৰিব লাগিব৷ ইফালে, আছুৰ মুখ্য উপদেষ্টা ড০ সমুজ্জ্বল ভট্টাচার্যই কয় যে ‘কা’ অসমৰ খিলঞ্জীয়া, ভাষা–সংস্কৃতি, পৰিচয় আৰু অস্তিত্বৰ শত্রু৷ আনহাতে, বিহু আমাৰ খিলঞ্জীয়া সংহতিৰ বাপতিসাহোন৷\nবিহুত জুহাল–মেজিৰ জুইত ‘কা’ দাহ কৰিবলৈ সদৌ অসম ছাত্র সন্থাই ৰাইজক আহ্বান জনাইছে৷ ইফালে, অসম নাগৰিক সমাজৰ এখন সংবাদ মেলত ভাৰপ্রাপ্ত সভাপতি অজিত কুমাৰ ভূঞায়ো মেজিৰ জুইত ‘কা’ দাহ কৰিবলৈ ৰাইজক আহ্বান জনাইছে৷ কৃষক মুক্তি সংগ্রাম সমিতিয়ে উৰুকাৰ নিশা ‘কা’ৰ বিৰোধিতাৰে অনশনৰ কার্যসূচী ৰূপায়ণ কৰিব৷ ভাৰতীয় কমিউনিষ্ট পার্টীৰ অসম ৰাজ্যিক পৰিষদে মঙলবাৰে পুৱা ১১ বজাৰ পৰা এ আই টি ইউ চি কার্যালয় প্রাংগণত অৱস্থান ধর্মঘটৰ কার্যসূচী ৰূপায়ণ কৰিব৷ অসম সংগ্রামী মঞ্চ আৰু জাতীয়তাবাদ পুনৰ নির্মাণ সমিতিয়েও উৰুকাৰ নিশা ৬ ঘণ্টীয়া অনশন কার্যসূচী গ্রহণ কৰিছে৷ এনেদৰে জাতিৰ সংকটকালত প্রতিবাদৰ মাজেৰেই বাপতিসাহোন বিহুটি পালন কৰিবলৈ সাজু হৈছে অসমবাসী৷\nআজি উৰুকা কাইলৈ ভোগৰ ভোগালী\n৭১ নহয়, বিদেশী চিনাক্তকৰণৰ ভিত্তিবৰ্ষ ১৯৬৬\n‘নিয়মীয়া বার্তা’ৰ সম্পাদক নৰেশ কলিতালৈ বৰহোলাবাসীৰ অভিনন্দন\nপিতৃ-মাতৃৰ অনুপস্থিতিত চুবুৰীয়াৰ কামনাৰ বলি হ’ল…\nমন্ত্ৰীসকল শিক্ষিত হ’ব লাগিব বুলি কোনো কথা নাই !\nবিজেপিৰ নিৰ্বাচনী টীমত ছাইনাৰ এণ্ট্ৰী; গেৰুৱা বসন পিন্ধিলে…\nপথৰ কাষৰ কুঁৱাত পৰিল বাছ, ৯ মহিলাসহ নিহত ২৫


লাজ (জাহ্নৱী গগৈ) - সাহিত্য ডট অৰ্গ\nলাজ (জাহ্নৱী গগৈ)\nবৰ উদাস আৰু ক্লান্ত খোজেৰে আবেলিটোক ঠেলি-হেঁচুকি সন্ধিয়াটো নামি আহিছিল।\nগছৰ পাতৰ মাজেৰে সৰকি অহা ৰ’দৰ শেষ পোহৰকণ কেতিয়ানো নাইকিয়া হ’ল মেনকাই গমেই নাপালে। গিৰিধৰে মাতি পঠিওৱা সময়তকৈ অলপ পলমকৈ মেনকা গো-বাটটোৰে আহি পথাৰ ওলাইছিলহি। পশ্চিম আকাশৰ ডাৱৰবোৰ তেতিয়াও ৰঙীণ হৈ আছিল যেতিয়া গিৰিধৰ পথাৰৰ সোমাজতে কঁকালত হাত দি ৰৈ আছিল। দূৰৈৰ পৰাই গিৰিধৰক দেখি মেনকাৰ বুকুখন দুৰু-দুৰুকৈ কঁপি উঠিছিল। কিয়বা মাতি পঠিয়ালে এনেকৈ? আনকালে গিৰিধৰ সিহঁতৰ চোতাললৈ সন্ধিয়া মেল মাৰিবলৈ যায়। চোতালৰ সোঁমাজৰ ঠিক ৰবাব টেঙাজোপাৰ তলতে পদূলিৰ ফালে মুখ কৰি মেনকাৰ দেউতাকৰ সৈতে বহেগৈ গিৰিধৰ। কান্ধৰ গামোছাখনেৰে চটৌপ-চটৌপকৈ মহ মাৰি মাৰি মেনকাৰ দেউতাক ভৱকান্তও বহুদেৰিলৈ বহে। কেতিয়াবা ওচৰৰে দুই এজনো আহে। কেতিয়াবা মেনকাৰ মাক মনোমতীও তামোলৰ বটাখন লৈ বহেগৈ, আৰু প্ৰায়ে ইটো-সিটো কথাৰ অজুহাত লৈ মেনকাৰ সৰু ভনীয়েক তৰালীও সেইখিনি ওলায়গৈ। কেৱল নাযায় মেনকা। বাঁহখৰিৰ জুইৰে ভাত-পানী ৰন্ধা হোৱাৰ পাছতো তাই পাকঘৰতে বহি থাকে। দুই আঠুৰ মাজত মুখখন গুজি তাই বহি থাকে যদিও কাণখন কিন্তু সজাগ হৈ থাকে আগচোতালৰ মেলখনত। কেতিয়াবা মেল মাৰি থকা সকলৰ মাজৰ পৰাই কোনোবাই সোধে-“এই মেনকা নাই নেকি?”\n: আছে আছে। নাথাকিনো ক’লৈ যাব? মেনকাৰ মাক মনোমতীয়ে তপৰাই উত্তৰ দিয়ে। কেতিয়াবা যদি সেই প্ৰশ্নকৰ্ত্তাজন গিৰিধৰ হয়, তেন্তে মনোমতী সাউতকৈ ভিতৰলৈ উঠি আহে আৰু মেনকাৰ বাহুত খোচ এটা মাৰি তাইক ইংগিতেৰে বাহিৰলৈ যাবলৈ কয়। কিন্তু মেনকা কোনোদিনেই নাযায়। কিয় জানো আগফালৰ চোতালত মেলখন কেতিয়াবা সৰস কথাৰে জমি উঠিলেও ভনীয়েক তৰালীৰ দৰে মেনকা আগবাঢ়ি যাব নোৱাৰে। কেতিয়াবা ৰগৰ উঠা কথাবোৰ শুনি তাই ঘৰৰ ভিতৰতে হাঁহি আধামৰা হয়, তথাপিও চোতাললৈ ওলাই নাহে। ভয়, শংকা নে লাজ নে আটাইবোৰেই আহি তাইক হেঁচা মাৰি ধৰেহি। কাৰ বাবে? গিৰিধৰ? হয়, গিৰিধৰৰ বাবেই মেনকাক লাজে আৱৰি ধৰেহি!\nগিৰিধৰক প্ৰথম মেনকাহঁতৰ ঘৰলৈ লৈ আহিছিল মেনকাৰ বৰদেউতাকৰ ল’ৰা ৰাতুলে। কৰবাৰ পৰা সিদিনা সি হৰিণাৰ মাংস এটোপোলা লৈ আহিছিল। মাংসৰে দুপৰীয়াৰ ভাতসাঁজ সিহঁতৰ ঘৰতে খোৱাৰ কথা কৈছিল। গিৰিধৰক দেখুৱাই সি মেনকাৰ মাক-দেউতাক দুয়োকে একেলগে বহুৱাই লৈ কৈছিল “খুড়ীদেউ, ইয়াক চিনি পাইছানে নাই? ই বিপিন সেনাপতিৰ পুতেক। টাউনত দোকান দিয়াজন আকৌ। বিয়া পাতিবলৈ ছোৱালী বিছাৰি ফুৰিছে। মই বোলো আমাৰে দুজনী আছে, কোনজনী লাগে পচন্দ কৰি নে, নে কি কোৱা?” ৰাতুলৰ কথাৰ চেও ধৰি মনোমতীয়েও যোগ দিলে “কোনজনী মানে, ডাঙৰজনী থাকোতে সৰুজনীক দিমনে?”\nমেনকাহঁতৰ ঘৰত গিৰিধৰৰ প্ৰথম চিনাকীপৰ্ব তেনেকৈয়ে হৈছিল। সিদিনাৰ পৰাই মেনকাৰ গিৰিধৰলৈ লাজ লগা হল। মাকে যেন বৰ লাজ লগা কথা এষাৰহে ৰাতুলহঁতৰ আগত কৈ দিলে। তাৰ পিছৰ পৰাই গিৰিধৰ প্ৰায় সদায়েই অহা হ’ল। আগতে টাউনত দোকান বন্ধ কৰি ঘৰলৈ আহোতে দেৰি হয় বাবে সি ৰাতি ঘৰলৈ নাহে, কিন্তু আজিকালি সি ফুট গধূলিতে দোকান বন্ধ কৰি ছমাইল বাট ঘৰ আহি ওলায়হি, আৰু তাৰ পিছতেই মেনকাহঁতৰ ঘৰ। হওঁতে গিৰিধৰৰ বাপেকক মেনকাহঁতৰ ঘৰৰ মানুহে চিনি নোপোৱা নহয়। মেনকাহঁতৰ গাঁও পাৰ হৈ মাজতে এখন গাঁও এৰি গিৰিধৰহঁতৰ গাঁও। দেউতাক আছিল এল পিৰ শিক্ষক। গিৰিধৰ ঘৰৰ ডাঙৰ। তাৰ তলত দুজন ভায়েক, দুজনী ভনীয়েক। আটাইকেইজনেই বিয়া বাৰু কৰাই আজৰি। গিৰিধৰহে বাকী আছেগৈ। হওঁতে তাৰো বয়স নোহোৱা নহয়, তাতে বৰণটোও ক’লা, বয়সৰ ছাপো পৰিছে দেহত। কিন্তু মতা মানুহলৈ ছোৱালীৰ কিহৰনো আকাল পৰিছে!\nৰাতুলে কথাটো কোৱাৰ পাছৰ পৰা গিৰিধৰক মেনকাহঁতৰ ঘৰখনে হ’বলগীয়া জোৱাই বুলিয়েই ভাবি ল’লে। গিৰিধৰ প্ৰায় সদায়েই অহা হ’ল, ভৱকান্ত বুঢ়াৰ লগত মেল মৰা হ’ল, তৰালীৰ লগত চুপতি মৰা হ’ল, কিন্তু কোনেও একো নকলে। সকলোৱে ধৰিয়েই ল’লে যে গিৰিধৰৰ ছোৱালী পচন্দ হৈ গ’ল, নহ’লেনো এনেকৈ আহি থাকেনে? লাহে লাহে গাঁওতো কথাতো গম পোৱা হ’ল। মনোমতীয়ে কিন্তু কথাটো কেৰেপকে নকৰিলে। গাঁওৰ মানুহৰনো কাম কি? কাৰ ঘৰলৈ কোন আহিছে, কাৰ ঘৰত কি হৈছে, কোনে কাৰ লগত পিৰিতি কৰিছে এইবোৰহে! সেয়ে মনোমতীৰ মতে, গাঁওৰ মানুহৰ কথা শুনিবই নাপায়। ঘৰত বিয়া দিবলৈ থকা ছোৱালীৰ মাকেহে জানে, ছোৱালীজনীক ভাল ল’ৰা এজনলৈ বিয়া দিয়াটো কিমান ডাঙৰ সমস্যা। তাতে ডাঙৰজনী ছোৱালী মেনকাৰ বিয়াৰ বয়স পাৰ হওঁ হওঁ। গোটেই গাঁওজুৰি প্ৰতি ঘৰতে কমেও দুজনীকৈ আবিয়ৈ ছোৱালী আছে। গতিকে মেনকাৰ বাবে গিৰিধৰৰ দৰে ল’ৰা এজন পাই মনোমতীয়ে যেন হাততে সৰগ ঢুকি পালে। মেনকাক বিয়া দি লব পাৰিলেই তেওঁ ৰক্ষা পৰে। সৰুজনী জীয়েকলৈ তেওঁৰ সিমান চিন্তা নাই। চিন্তা ডাঙৰজনীক লৈহে। বিয়াৰ বয়স প্ৰায় পাৰ হৈয়েই আৰু, তাতে সৰুতে বসন্ত ওলাওতে আইৰ দোষ লাগি মুখত দাগ কিছুমান ৰৈ গ’ল। বয়স থাকোতেই বিয়াৰ বাবে চাবলৈ অহা সকলোৱেই সেই দাগবোৰকে অজুহাত দেখুৱাই বিয়া ভাঙিলে। ডাঙৰজনীক চাবলৈ আহি সৰুজনীক পচন্দ কৰে বুলি তেওঁ সৰুজনীক ওলাবলৈকে নিদিয়ে। কিন্তু গিৰিধৰৰ কথাটো বেলেগ। সি মেনকাক বহুবাৰ দেখিছে, তাতে প্ৰথমদিনাই তেওঁৰ ইংগিতটো দি দিলেই, মাজে সময়ে উনুকিয়াইয়ো থাকে। গিৰিধৰে একো আপত্তি নকৰে। মনোমতীৰ মনতো ভৰি উঠে। কিন্তু সমস্যা হয় মেনকাক লৈহে, তাইৰ লাজটোক লৈহে। ইমাননো লাজ লাগেনে মানুহৰ? সুযোগ বুজি তেওঁ মেনকাক গিৰিধৰক তামোলখন, চাহটোপা দিবলৈ পঠিয়ায়। পিছে তাই লাজতে নাযায়। অৱশেষত তৰালীয়েই দি থৈ আহেগৈ। মনোমতীয়ে কেতিয়াবা খঙেৰে আৰু কেতিয়াবা মৰমেৰে বুজায় “হেৰ’, নেদেখিলে নুশুনিলে, অকণমান মৰম নলগালে কোনটো পৈয়েৰে নিবহি তোক! গোটেই জীৱন মাৰৰ ঘৰতে খাম বুলি ভাবিছ নেকি? গাঁওত ইমানবোৰ ধুনীয়া ছোৱালী থাকোঁতে সি তোলৈ যে চকু দিছে, সেয়াই বহুত……….”\nমাকৰ কথাত মেনকাই একো নামাতে। মাতিবওনো কি বুলি? মাকেতো মিছা কথা কোৱা নাই। মেনকাৰ একে লগৰ প্ৰায় আটাইকেইজনী ছোৱালীৰেই ল’ৰা-ছোৱালীয়ে হাইস্কুল পালেগৈ। অৱশ্যে তাইৰ দৰে আৰু দুজনীমানে এতিয়াও দৰাৰ অপেক্ষাত ঘৰতে বহি আছে। নিজৰ ফালে চালে মেনকাৰ আৰু বিয়াৰ কথা ভাবিবলৈকে মন নাযায়। বসন্তৰ দাগেৰে আপচু কৰি তোলা মুখখন বয়সৰ লগে লগে আৰু আপচু হৈ পৰিছে। চুলি সৰি গৰুৰ নেজডালৰ সমান হ’ল। তাতে আগতে তাইক চাবলৈ অহা মানুহবোৰে অতি সোনকালে খবৰ দিয়াৰ আশা দি নিৰাশ কৰাৰ বাবে এই বিয়া-বাৰুবোৰলৈ আৰু তাইৰ মন-চন নোযোৱা হল। তাতে তাইৰ বাবে ভনীয়েক তৰালীৰো বিয়াৰ কথা পাতিবলৈ মাক-দেউতাকে টান পায়। তাতে তৰালী দেখিবলৈও চকুত লগা, অন্ততঃ মেনকাতকৈ ধুনীয়া। কিন্তু কিয় জানো মাকে এতিয়াও আশা পুহি ৰাখিছে মেনকাৰ বিয়াৰ বাবে। মাকে যেন মেনকাৰ বয়সটো নেদেখেই। মেনকাই নিজৰ বিয়াৰ আশা প্ৰায় এৰিয়েই দিছিল যদিও গিৰিধৰৰ চাল-চলনে যেন সকলো উলট-পালট কৰি দিছে। গিৰিধৰেতো মেনকাক নেদেখা নহয়। দেখিছে! দেখি-শুনিও সি আশা দেখুৱাইছে যেতিয়া….! শুনামতে গিৰিধৰৰ ঘৰতো কথাটো সকলোৱে সহজভাৱেই লৈছে। বয়স হৈছে বাবে সি ঘৰখন পাতিলে সকলোৱে ভালেই পায়। তাতে আগতে সি যিকেইঠাইত বিয়াৰ বাবে ছোৱালী চাইছিল সেইবোৰত তাৰ যদি ছোৱালী পচন্দ হয়, ছোৱালীৰহে তাক পচন্দ নহয়। ক’ৰবাত আকৌ ছোৱালীৰ মাক-বাপেকে তাক পচন্দ নকৰে। এইবাৰ সকলো থিকে-থাকে আছে যেতিয়া সোনকালে শুভ কামফেৰা হৈ গ’লেই ৰক্ষা।\nমেনকা গৈ গিৰিধৰৰ সন্মুখত ৰয়গৈ মানে বেলি লুকাবৰেই হ’ল। পথাৰখন গৈ গৈ য’ত শেষ হৈছে, য’ৰপৰা হাবিখন আৰম্ভ হৈছে তালৈকে চাই ৰৈ আছিল গিৰিধৰে। মেনকা গৈ তাৰ সন্মুখত থিয় হোৱা সি গমেই নাপালে। “কিয় মাতিছিলে?” বুলি সুধিম বুলি ভাবিও নুসুধিলে মেনকাই। দুই-এবাৰ মুখামুখি হৈছে যদিও আজিলৈকে কথা এষাৰ পাতি নোপোৱা মানুহটোক কথা সুধিবলৈ লাজ লাগিল মেনকাৰ। পথাৰৰ মাজত গিৰিধৰৰ ওচৰত থিয় হৈ থাকিবলৈও অস্বস্তি লাগিল মেনকাৰ। কিন্তু কি কৰে এতিয়া তাই? এম্ব্ৰইডাৰী শিকিবলৈ যোৱা মেনকাৰ ভনীয়েক তৰালীক বাটতে লগ পাই গিৰিধৰে কৈ পঠিয়াইছিল সন্ধিয়া পিছফালৰ পথাৰখনলৈ মেনকাক আহিবলৈ। প্ৰথমে মেনকা কোনোপধ্যেই মান্তি হোৱা নাছিল আহিবলৈ। কিন্তু মাক মনোমতীয়ে প্ৰথমে বুজনি আৰু তাৰ পাছত উৰাই-ঘূৰাই বকিবলৈ আৰম্ভ কৰাত মেনকা আহিবলৈ বাধ্য হল। অৱশ্যে তৰালীয়ে এছোৱা বাট আগবঢ়াই দিয়াতহে তাই আহিল, আৰু আহি এয়া..!\nগিৰিধৰে কাঁহ এটা মাৰিলে। মেনকা উচপ খাই উঠিল। গিৰিধৰলৈ এবাৰ চাই তাই তললৈ মূৰ কৰি থিয় হৈ ৰ’ল মেনকা। মেনকালৈ পোনে পোনে চাই গিৰিধৰে তাৰ ডাঙৰ আৰু গলগলীয়া মাতটোৰে ক’লে-“আমাৰ ঘৰৰ পৰা তহঁতৰ ঘৰলৈ ছোৱালী খুজিবলৈ এইকেইদিনতে মানুহ যোৱাৰ কথা। কিন্তু আইয়ে কৈছে যে বয়সত তই মোতকৈ দুবছৰমানে ডাঙৰ হবি। সেইকাৰণে তৰালীকহে খুজিবলৈ য়োৱাৰ কথা। কিন্তু তহঁতৰ মাৰহঁতে আকৌ তোৰ কথাহে কৈ আছে। কথাবোৰ বুজাই কবলৈ সেয়ে তোকেই মাতি পঠিয়ালোঁ। সকলোৱে কৈছে তৰালীহে মোৰ লগত মিলিব। তই কি ক’ৱ? তোৰ কিবা আপত্তি আছে নেকি ভনীয়েৰক মোলৈ দিয়াত?”\nশিল পৰা কপৌৰ দৰে মেনকা থৰ লাগি থিয় হৈ থাকিল। কি কব, কি নকব, তাই একো ভাবি নাপালে। দোধোৰ-মোধোৰ অৱস্থা এটাৰে তাই থিয় হৈয়েই থাকিল। গিৰিধৰ উচপিচাই উঠিল। ইফালে-সিফালে এনেয়ে চাই চাই সি আকৌ মেনকাৰ ফালে চালে, তাই তেতিয়াও একেদৰেই থিয় হৈ আছে। বহুদেৰি উচপিচাই থকাৰ পাছত গিৰিধৰে এইবাৰ মেনকাৰ অকণমান ওচৰ চাপি আহি ক’লে-“এন্ধাৰেই হ’ল। যাগৈ যা। তহঁতৰ ঘৰত কথাবোৰ মই কমগৈ বাৰু, তাৰ আগতে তোক কৈ থলোঁ। তোৰ কিবা আপত্তি থাকিলে কৈ দিবি, লাজ নকৰিবি, বুজিছনে?”\nমেনকাই কি কব ভাবি ভাবি অৱশেষত মূৰ দুপিয়ালে। একান্ত বাধ্যৰ দৰে তাই এইবাৰ ঘৰলৈ বুলি উভতি খোজ ললে। গিৰিধৰৰ ওচৰলৈ বুলি যাওঁতে লগা লাজটো এইবাৰ নালাগিল মেনকাৰ।\n← যাযাবৰ (অনুপমা বৰগোহাঁই)\nচোৰক মোৰে পালে (প্ৰতিম প্ৰতাপ বৰুৱা) →\nফুল ফুলিছে বসন্তত : নীলাঞ্জনা মহন্ত


আবুল কালাম আজাদ. মৌলানা আবুল কালাম আজাদ চমুকৈ Maulana Abul K\nⓘ আবুল কালাম আজাদ. মৌলানা আবুল কালাম আজাদ চমুকৈ Maulana Abul Kalam Azad; জন্ম: ১৮৮৮ - মৃত্যু: ১৯৫৮ এজন ভাৰতীয় মুছলিম পণ্ডিত, ৰাজনীতিজ্ঞ আৰু ভাৰতীয় স্বাধীনতা আন্ ..\nⓘ আবুল কালাম আজাদ\nমৌলানা আবুল কালাম আজাদ চমুকৈ Maulana Abul Kalam Azad; জন্ম: ১৮৮৮ - মৃত্যু: ১৯৫৮) এজন ভাৰতীয় মুছলিম পণ্ডিত, ৰাজনীতিজ্ঞ আৰু ভাৰতীয় স্বাধীনতা আন্দোলনৰ প্ৰমুখ নেতা হিচাপে জনাজাত। ১৯৯২ চনত মৌলানা আবুল কালাম আজাদক ভাৰত চৰকাৰে মৰণোত্তৰ ভাবে দেশৰ সৰ্ব্বোচ্চ সন্মান ভাৰত-ৰত্ন বঁটাৰে সন্মানিত কৰিছিল। স্বাধীনোত্তৰ কালত তেওঁ ভাৰত চৰকাৰৰ শিক্ষা মন্ত্ৰী হিচাপে কাৰ্যনিৰ্বাহ কৰিছিল। প্ৰতি বছৰে তেওঁৰ জন্ম দিনটো ভাৰতত ৰাষ্ট্ৰীয় শিক্ষা দিৱস হিচাপে পালন কৰা হয়।\nমৌলানা আবুল কালাম আজাদৰ প্ৰাথমিক বিদ্যালয়ৰ শিক্ষা মক্কাতে আৰম্ভ হয়। কিন্তু পিতাক খইৰুদ্দিনে মক্কাত স্থায়ীভাবে জীৱন নিৰ্বাহ কৰাৰ কথা নেভাবিলে। তেওঁ আকৌ ভাৰতলৈ আহি কলকাতাত স্থায়ীভাবে বস-বাস কৰিবলৈ লয়। আজাদৰ পিতাকে তেওঁক কোনো স্কুললৈ নপঠিয়াই ঘৰতে নিজে উৰ্দু ভাষাৰ উপৰিও ন্যায়, দৰ্শন, ভূগোল, অংক শাস্ত্ৰ, ইতিহাস আদি আৰবী আৰু পাৰ্ছী ভাষাত শিকাইছিল। ১৯০৫ চনত তেওঁ মিছৰৰ আল-আজ-হাৰ বিশ্ববিদ্যালয় ত ভৰ্তি হয়। তাতে তেওঁ দুবছৰকাল অধ্যয়ন কৰাৰ পিছত ১৯০৭ চনত ভাৰতলৈ উভতি আহে। পিতাকে তেওঁক ইংৰাজী শিকিবলৈ মানা কৰিছিল যদিও ভাষাটোৰ গুৰুত্ব উপলদ্ধি কৰি এজন বন্ধুৰ ওচৰত তেওঁ ইংৰাজী ভাষা শিকি, কমদিনতে ইংৰাজী ভাষাত তেওঁ ব্যুত্পত্তি লাভ কৰিছিল।\n4. ভাৰতৰ স্বাধীনতা আন্দোলনত ভূমিকা\nWikipedia: আবুল কালাম আজাদ


উত্তৰ প্ৰদেশ নিৰ্বাচনে আমাক কি শিকালে ?\nউত্তৰ প্ৰদেশ নিৰ্বাচনৰ ওপৰত আশুতোষৰ বিশেষ প্ৰৱন্ধ\nমই এই প্ৰৱন্ধটো উত্তৰ প্ৰদেশ নিৰ্বাচনৰ ঠিক পিছতেই লিখিব খুজিছিলো । কিন্তু নিলিখিলো । মই এই বিষয়ত ছবিখন স্পষ্ট হোৱালৈ অপেক্ষা কৰাৰ সিদ্ধান্ত ল'লো । ইতিমধ্যে বহু কথাই আলোচনা হৈছে । বহু জল্পনা-কল্পনা আৰু বিশ্লেষণ হৈছে। তিনিটা মূল কথা পোহৰলৈ আহিছে যিকেইটাক লৈ গভীৰভাৱে চিন্তা-চৰ্চা আৰু নিৰপেক্ষ তদন্ত কৰা দৰকাৰ ।\n১. মোডীৰ ৰথ অপ্ৰতিৰোধ্যভাৱে আগ বাঢ়িছে আৰু ২০১৯ৰ লোকসভা নিৰ্বাচন পৰ্যন্ত তেওঁক বাধা দিয়া অসম্ভৱ ।\n২. কংগ্ৰেছ এতিয়া অস্তিত্বৰ সংকটত আৰু ৰাহুল গান্ধী যেন কংগ্ৰেছৰ বাহাদুৰ শ্বাহ জফৰ ।\n৩. পাৰম্পৰিক ৰাজনীতিৰ ক্ষেত্ৰত ৰাষ্ট্ৰীয় স্তৰত আটাইটকৈ চৰ্চিত দল আম আদমী পাৰ্টী ক্ৰমে নিস্প্ৰভ হৈ পৰিছে ।\nএই কথাত কোনো দ্বিমত নাই যে উত্তৰ প্ৰদেশত বিজেপিৰ ফলাফল সৰ্বকালৰ শ্ৰেষ্ঠ প্ৰদৰ্শন সমূহৰ অন্যতম । নিৰ্বাচনৰ আগতে মই যিমান ৰাজনৈতিক পণ্ডিতৰ লগত কথা পাতিছিলে সকলোৱে কৈছিল যে এই নিৰ্বাচন এক তিনিকোণীয়া নিৰ্বাচন আৰু একোটা শিবিৰে আন দুটাক যিকোনো মূহুৰ্তত চেৰাই যাব পাৰে । একাংশই বিজেপি জয়ৰ ভৱিষ্যবাণী কৰিছিল যদিও ইমান ব্যাপক বিজয় তেওঁলোকেও কল্পনা কৰা নাছিল । বি এছ পিয়ে মাত্ৰ ১৮ খন আসনেৰে ইমান দুৰ্বল প্ৰদৰ্শন কৰিব বুলি কোনেও ভবা নাছিল । বিজেপিয়ে মোডীৰ নেতৃত্বত ৮০ শতাংশ আসন লাভ কৰিলে আৰু ইয়াক অলৌকিক ঘটনা আখ্যা দিব পাৰি । ই প্ৰমাণ কৰে যে বিজেপি আৰু মিত্ৰ দল সমূহে ২০১৪ নিৰ্বাচনত ৭৩ খন আসন লাভ কৰাটো ঢৌ নাছিল । উত্তৰাখণ্ডতো বিজেপিয়ে ভাল ফল দেখুৱাইছিল । কিন্তু উত্তৰ প্ৰদেশে সকলোৰে দৃষ্টি আকৰ্ষণ কৰিছে । এই জয়ে মোডী আৰু তেওঁৰ কাৰ্যপন্থা সম্পৰ্কে থকা সকলো সংশয় দূৰ কৰিছে । এতিয়া কোৱা হৈছে যে মোডীয়ে ২০১৯ চনত ইয়াতকৈও বেছি ভাট লাভ কৰিব ।\nমই যদি কওঁ যে এতিয়া কোনো কথা কোৱাটো বেছি সোনকাল হ'ব তেনেহলে মই শালৰ মাজত শিঙি হৈ পৰিম। লোকসভা নিৰ্বাচনৰ বাবে দুবছৰতকৈ অলপহে বেছি দিন বাকী আছে । আৰু ৰাজনীতিত এটা সপ্তাহ বহু দিঘলীয়া সময় । ইতিহাস এই কথাৰ সাক্ষী । ১৯৭১ চনত পাকিস্তানৰ পতন আৰু বাংলাদেশ সৃষ্টিৰ পাছত শ্ৰীমতি ইন্দিৰা গান্ধীক দূৰ্গা আখ্যা দিয়া হৈছিল । কোৱা হৈছিল- ইন্দিৰাই ভাৰত, ভাৰতেই ইন্দিৰা । কিন্তু ১৯৭২ চনৰ শেষলৈ তেওঁ জনপ্ৰিয়তা হেৰুৱাইছিল । ১৯৭৫ চনলৈ তেওঁৰ বিৰুদ্ধে জনতাৰ আক্ৰোশ ইমানেই বৃদ্ধি পাইছিল যে তেওঁ জৰুৰী অৱস্থা ঘোষণা কৰিবলগীয়া হৈছিল । ১৯৭৭ চনত তেওঁ নিজৰ আসনখনেই বচাব নোৱাৰিলে । কংগ্ৰেছৰ পতন হ'ল আৰু প্ৰথমখন অকংগ্ৰেছী চৰকাৰ গঠন হ'ল । এয়া আছিল ভাবিব নোৱৰা কথা ।\nএকেদৰে ১৯৮৪ চনত ৰাজীৱ গান্ধীয়ে ৪০৫ খন আসন লাভ কৰিছিল । ইমানখিনি আসন তেওঁৰ মাক আৰু ককাকেও লাভ কৰিব পৰা নাছিল । কিন্তু ১৯৭৮ চনলৈ ব'ফৰ্ছ কেলেংকাৰীয়ে তেওঁক বিপৰ্যস্ত কৰিলে আৰু তেওঁ ১৯৮৯ চনত ভি পি সিঙক বাট এৰি দিব লগা হ'ল । ২০০৪ চনত অটল বিহাৰী বাজপেয়ী চৰকাৰখনে নিজৰ জনপ্ৰিয়তাক লৈ উৎসাহী হৈ নিৰ্বাচন ছমাহ আগুৱাই দিছিল আৰু শোচনীয় পৰাজয়ৰ সন্মূখিন হৈছিল । ২০০৯ চনত বিজেপি যেতিয়া অন্তৰ্কন্দল আৰু ক্ষমতাৰ টনা-আঁজোৰাৰ বাবে দ্বিতীয়বাৰৰ বাবে পৰাজয়ৰ সন্মূখিন হ'ল তেতিয়া সকলোৱে কৈছিল যে ২০১৪ চনত দলটোৰ কোনো সম্ভাৱনা নাই আৰু ২০১৯ চনৰ বাবে ই প্ৰস্তুতি চলোৱা দৰকাৰ । কিন্তু সকলোৱে জানে কেনেকৈ সকলোবোৰ ওৰত পালত হৈ গৈছিল । কংগ্ৰেছ ধূলিস্যাৎ হৈ গৈছিল । গতিকে মই এইটো কব পাৰোঁ যে এতিয়া মোডীৰ সম্ভাৱনা উজ্জল যদিএ তেওঁ এই গতি ধৰি ৰাখিব পাৰে নে নোৱাৰে সেয়া এক ডাঙৰ প্ৰশ্ন । যদি তেওঁ পাৰে তেনেহলে তেওঁৰ কোনো সমস্যআ নাই অন্যথা ইতিহাসে অন্য মোৰ ল'ব ।\nইয়াত এটা অন্য দিশো আছে । মোডীৰ যাদু স্বত্বেও বিজেপি/এনডিএ মাত্ৰ উত্তৰ প্ৰদেশ আৰু উত্তৰাখণ্ডতহে জয়যুক্ত হ'ল । এই দুখন ৰাজ্যত বিজেপি ক্ষমতাত নাছিল । কিন্তু পঞ্জাব আৰু গোৱাত বিজেপি ক্ষমতাত আছিল আৰু এই দুখন ৰাজ্যত পৰাজয়ৰ সন্মূখিন হ'ল । মণিপুৰত কংগ্ৰেছ হল সৰ্বাধিক সফল দল । পঞ্জাবত অকালি-বিজেপি জোঁটে কংগ্ৰেছক বিপুল জনমতেৰে জয়লাভ কৰাত বাধা দিব নোৱাৰিলে । ই প্ৰমাণ কৰে যে য'তে বিজেপি আৰু ইয়াৰ মিত্ৰদল সমূহ ৰাইজৰ আশা পূৰণত ব্যৰ্থ হৈছে ত'তেই ৰাইজে ইয়াক প্ৰত্যাখ্যান কৰিছে । গতিকে মোডীয়ে যদি নিজৰ জনপ্ৰিয়তাক লৈ অতি অাত্মবিশ্বাসী হয় তেনেহলে ই তেওঁৰ বাবে বিপজ্জনক হ'ব পাৰে । আকৌ এবাৰ প্ৰধানমন্ত্ৰী হ'বলৈ তেওঁ অৰ্থনৈতিক দিশত সফল হৈ দেখুৱাব লাগিব ।\nকিন্তু আচল সংকট হৈছে কংগ্ৰেছৰ । ৰাহুল দলটোৰ বাবে এটা বোজা । তেওঁৰ নেতৃত্বৰ বিৰুদ্ধে ঢৌ ইমানেই প্ৰৱল যে গোৱা, পঞ্জাব আৰু মনিপুৰৰ সফলতা স্বত্বেও নেতৃত্ব পৰিৱৰ্তন অথবা ৰাহুলৰ কাৰ্যপ্ৰণালী পৰিৱৰ্তনৰ দাবী উঠিছে । ৰাহুলৰ সমস্যআ হৈছে তেওঁ এনে এজন নেতাৰ বিৰুদ্ধে থিয় দিছে যি বৰ্তমান জনপ্ৰিয়তাৰ শীৰ্ষত আৰু নৈতিক, অনৈতিক যিকোনো উপায়েৰে ক্ষমতা ধৰি ৰখাত বিশ্বাসী । অৰুণাচল আৰু উত্তৰাখণ্ডৰ চৰকাৰ বৰ্খাস্ত কৰাটে ইয়াৰ উদাহৰণ । শেহতীয়াকৈ গোৱা আৰু মনিপুৰতো বিজেপিয়ে কংগ্ৰেছক চৰকাৰ গঠন কৰিবলৈ নিদিলে । ৰাহুলৰ কাৰ্যপন্থা হৈছে প্ৰতিৰক্ষামূলক । ছ'নিয়া গান্ধীৰ দৰে তেওঁ দলীয় সদস্যৰ সমৰ্থন আৰু সন্মান লাভ কৰাত অপাৰগ । তেওঁৰ বিৰুদ্ধে আন এটা অভিযেগ হ'ল যে তেওঁ অপৰিপক্ক লোকেৰে আবেষ্টিত আৰু তেওঁৰ নিজৰ ধাৰণাবোৰো বহু পৰিমাণে অবান্তৰ । তেওঁ নিজকে সলনি কৰিব লাগিব যিটো প্ৰায় অসম্ভৱ !!\nএইটো সত্য যে পঞ্জাবত কংগ্ৰেছৰ বিপৰীতে আম আদমী পাৰ্টীৰ সম্ভাৱনীয়তাক লৈ বেছি হুলস্থুল হৈছিল । আপে তিনি চতুৰ্থাংশ বহুমত লাভ কৰিব বুলি সংবাদ মাধ্যমত ভৱিষ্যবাণী কৰা হৈছিল । কিন্তু ই মিত্ৰদলসমূহৰ সৈতে মাত্ৰ ২২ খন আসনহে লাভ কৰিলে । এতিয়া দিল্লীত পৌৰ নিৰ্বানত ই কংগ্ৰেছ আৰু বিজেপিৰ মূখামুখি হ'ব । সমালোচকে ২০১৪ত যেতিয়া দলটোৱে ৪০৯ খন আসনত আমানত হেৰুৱাইছিল তেতিয়া কৰাৰ দৰে এতিয়াও দলটোৰ মৃত্যুবাৰ্তা লিখিছে । কিন্তু ২০১৫ চনত দলটোৱে চমকপ্ৰদ প্ৰত্যাবৰ্তন কৰিছিল । আপ এটা ৪ বছৰ পুৰণি দল । এই কম সময়তে ই দিল্লীত দুবাৰ চৰকাৰ গঠন কৰিছে আৰু আন এখন ৰাজ্যত মূখ্য ৰাজনৈতিক দল হৈ পৰিছে । ই সাধাৰণ কথা নহয় । আন ৰাজনৈতিক দলে এই ফলাফল লাভৰ বাবে কেইবা বছৰো লগাইছিল । দুই দশকজোৰা উপস্থিতিৰ পিছতো বিজেপিয়ে উত্তৰ প্ৰদেশত ১৯৮০ চনত ৩ শতাংশ আৰু ১৯৮৫ চনত ৫ শতাংশ ভোট লাভ কৰিছিল ।\nআপ নিশ্চিতভাৱে মৰহি যোৱা নাই । সমালোচক আকৌ হতাশ হ'ব । কিন্তু এটা কথা সত্য যে চৰকাৰক একনায়কত্বৰ পথলৈ যোৱাৰ পৰা নিয়ন্ত্ৰিত কৰি ৰাখিবলৈ শক্তিশালী বিৰোধীৰ দৰকাৰ । গণতন্ত্ৰ জীয়াই থাকিবলৈ বিতৰ্ক আৰু প্ৰতিবাদৰ অধিকাৰ, সংখ্যলঘূৰ অধিকাৰ আদি সংৰক্ষণ কৰাৰ দৰকাৰ । অনৈক্যৰ মাজত ঐক্যৰ বাবে সহিষ্ণুতাৰ দৰকাৰ । আজি আৰ এছ এছ বা বিজেপিক ৰাইজে একনায়ক হোৱাৰ ক্ষমতা প্ৰদান কৰিছে আৰু কেইবা দশক ধৰি সুপ্ত হৈ থকা এক আদৰ্শ শক্তিশালী ৰূপত মূৰ দাঙি উঠিছে । কিন্তু সমীকৰণ সলনি হবলৈ সময় নালাগে যিদৰে বাজপেয়ীৰ দিনত বিজেপিৰ বাবে ই সলনি হৈছিল আৰু ক্ষমতালৈ ঘূৰি আহিবলৈ এটা দশকত লাগিছিল ।\n( EDITORIAL DISCLAIMER- লেখক আই বি এন ৭ৰ প্ৰাক্তন পৰিচালন সম্পাদক আৰু বৰ্তমান আম আদমী পাৰ্টীৰ মূখপাত্ৰ । প্ৰকাশিত মতামত লেখকৰ নিজৰ আৰু ইয়াৰ লগত য়'ৰ ষ্ট'ৰী অসমীয়াৰ সম্পাদকীয় নীতিৰ কোনো সম্পৰ্ক নাই )\nএজন কুখ্যাত ড্ৰাগ মাফিয়াৰ জীৱনৰপৰা দুটামান শিক্ষা\nউঃ পূবৰ ষ্টাৰ্টআপৰ অসুবিধালৈ লক্ষ্য ৰাখিয়েই নেডফি ভেঞ্চাৰ ফাণ্ড: বি পল মুক্তি, চি এম ডি, নেডফি\nসুৰক্ষিত জীৱনক বেছি গুৰুত্ব দিয়াজন ভাল উদ্যমী হ'ব নোৱাৰে: মাৰ্ক লাইটফ্লাং ষ্ট'ন


উপনিৰ্বাচনত BJPক ৱাক-অভাৰ দিবলৈ সাজু হাগ্ৰামাৰ BPF! গোবিন্দ বসুমতাৰীৰো নতুন অংক– News18 assam\nউপ–নিৰ্বাচনত BJPক ৱাক-অভাৰ দিবলৈ সাজু হাগ্ৰামাৰ BPF! গোবিন্দ বসুমতাৰীৰো নতুন অংক\nপ্ৰমোদ বড়োৰ মতে ক্ষমতা অবিহনে থাকিব নোৱাৰে হাগ্ৰামা মহিলাৰী।\nLast Updated : August 22, 2021, 19:00 IST\nক্ষমতা লাগিবই লাগিব ৷ ক্ষমতা অবিহনে যেন অচল BPF ৷ এই হিচাপত ক্ষমতাত যিয়েই নাথাকক কিয়, সেই দলৰ সৈতে থাকে হাগ্ৰামা মহিলাৰী নেতৃত্বাধীন BPF ৷ এই কথা সততে স্বীকাৰো কৰি আহিছে বড়োভূমিত সোতৰে বছৰে শাসন কৰা হাগ্ৰামা মহিলাৰীয়ে ৷ বিগত পৰিষদীয় নিৰ্বাচনত বড়োভূমিৰ শাসনৰ বাঘজৰীডাল এৰিবলগীয়া হোৱাত এতিয়া ক্ষমতাহীন হাগ্ৰামাৰ BPF ৷\nশাসকীয় BJPৰে মিত্ৰতা কৰাৰ স্বাৰ্থত শেহতীয়াকৈ হাগ্ৰামা মহিলাৰী নেতৃত্বাধীন BPFএ ত্যাগ স্বীকাৰ কৰিবলৈ সাজু হৈছে ৷ BPFৰ এক শীৰ্ষ সূত্ৰই সদৰী কৰা মতে, আসন্ন উপ নিৰ্বাচনত শাসকীয় BJPৰে মিত্ৰতাৰ স্বাৰ্থত উপ নিৰ্বাচনত ৱাক-অভাৰ দিব BPFএ ৷ এই হিচাপত আসন্ন ছটা বিধানসভা সমষ্টিৰ উপ–নিৰ্বাচনৰ এটাতো প্ৰতিদ্বন্দ্বিতা নকৰাৰ সিদ্ধান্ত লৈ BJP নেতৃত্বাধীন মিত্ৰজোঁটক ৱাক-অভাৰ দিব BPFএ ৷\nসমান্তৰালকৈ BTRৰ উপ–মুখ্য কাৰ্যবাহী সদস্য পদৰ পৰা পদত্যাগ কৰি ড° হিমন্ত বিশ্ব শৰ্মাৰ মন্ত্ৰীসভাৰ অংশ হ'বলৈ সাজু হৈছে এসময়ৰ বিদ্ৰোহী নেতা গোবিন্দ বসুমতাৰী ৷\nBTRৰ মুৰব্বী প্ৰমোদ বড়োৰ মতে ক্ষমতা অবিহনে থাকিব নোৱাৰে হাগ্ৰামা মহিলাৰী৷ সেয়ে BJPৰ সৈতে মিত্ৰতা বিচাৰি আছে হাগ্ৰামা মহিলাৰীয়ে ৷ জানিব পৰা মতে, গোসাঁইগাঁও আৰু তামুলপুৰ সমষ্টিৰ উপ নিৰ্বাচনত প্ৰতিদ্বন্দ্বিতা কৰিব UPPLএ ৷\nইয়াৰ লগতে চৰ্চা চলি আছিল যে ওদালগুৰিৰ বিধায়ক পদৰ পৰা পদত্যাগ কৰি BTRৰ উপ মুখ্য কাৰ্যবাহী পদতেই কাৰ্যনিৰ্বাহ কৰি যাব গোবিন্দ বসুমতাৰীয়ে। কিন্তু সম্প্ৰতি সিদ্ধান্ত সলনি হৈছে। UPPL তথা BTRৰ মুৰব্বী প্ৰমোদ বড়োৱে সদৰী কৰা মতে, ওদালগুৰিত বিধায়ক জয়ী হৈ আহিছে ৷ ওদালগুৰিৰ পৰিষদীয় সমষ্টিতহে হ'ব উপ-নিৰ্বাচন ৷\nপ্ৰমোদ বড়োৰ বক্তব্যৰ পৰা এটা কথা স্পষ্ট হ'ল যে BTRৰ Dy CEM পদবী এৰিব গোবিন্দ বসুমতাৰীয়ে৷ ইয়াৰ বিপৰীতে ড° হিমন্ত বিশ্ব শৰ্মাৰ মন্ত্ৰীসভাত স্থান পাই সংস্থাপিত হ'বলৈহে আগবাঢ়িছে এসময়ৰ বিদ্ৰোহী নেতা গোবিন্দ বসুমতাৰীয়ে ৷\nFirst published: August 22, 2021, 18:52 IST\nAssam BJPBPFHagrama MohilaryHimanta Biswa Biswa


"Valentine's Day" এক সঁচা প্ৰেম কাহিনী! | প্ৰথম খবৰ\nHome/ বিনোদন/“Valentine’s Day” এক সঁচা প্ৰেম কাহিনী!\n“Valentine’s Day” এক সঁচা প্ৰেম কাহিনী!\nৰোমিঅ’-জুলিয়েট, লাইলা-মজনু, ডাণ্টে-বিয়েট্ৰিচৰ দৰে ইতিহাস বিজৰিত বহু যুগজয়ী প্ৰেম কাহিনীৰ সমানে Valentine’s Day ৰ আঁৰত আছে এজন ৰোমান সেনা, যাৰ নাম হৈছে ছেইণ্ট ভেলেণ্টাইন৷\nদৰাচলতে ৰোমান সাম্ৰাজ্যৰ তৃতীয় শতিকাত যেতিয়া ৰোম সাম্ৰাজ্য সম্প্ৰসাৰণৰ বাবে ৰোমৰ অধিপতি সম্ৰাট ক্লোডিয়াছে সৈন্যবাহিনীত সৈন্যৰ সংখ্যা আৰু শক্তি বৃদ্ধি কৰাৰ সপোন দেখি দেশখনত প্ৰেম আৰু বিবাহ নিষিদ্ধ কৰিছিল ঠিক সেই সময়তে সম্ৰাটৰ এনে ঘোষনাক প্ৰত্যাহ্বান জনাই প্ৰেমৰ জয়গান গাব বিচৰা ৰোমান যাজক ছেইণ্ট ভেলেণ্টাইনে নিজে কেইবাগৰাকী নাৰীৰ লগত প্ৰেমৰ সম্পৰ্ক ৰক্ষা কৰাৰ লগতে বহু সৈনিক যুৱকৰো বিবাহ কাৰ্য সম্পাদন কৰিছিল৷\nছেইণ্ট ভেলেণ্টাইনৰ এনে কাৰ্যত ক্ষোভিত হৈ সম্ৰাট ক্লোডিয়াছে ভেলেণ্টাইনক কাৰাগাৰত নিক্ষেপ কৰে আৰু তেওঁৰ ওপৰত অকথ্য শাৰীৰিক আৰু মানসিক নিৰ্যাতন চলাবলৈ ধৰে৷ প্ৰেমৰ প্ৰতি ভেলেণ্টাইনৰ ধাউতি ইমানেই বেছি আছিল যে কাৰাবন্দী অৱস্থাতো তেওঁ প্ৰেম চলাই গৈছিল৷\nএইজনা দুৰ্দান্ত প্ৰেমিকে অৱশেষত ২৬৯ খ্ৰীষ্টাব্দৰ ১৪ ফেব্ৰুৱাৰী তাৰিখে মৃত্যুদণ্ডৰে দণ্ডিত হ’ব লগা হয় আৰু প্ৰেমক ৰক্ষা কৰাৰ স্বাৰ্থত নিজৰ জীৱন উচৰ্গা কৰা বাবে ছেইণ্ট ভেলেণ্টাইনৰ স্মৃতিত ১৪ ফেব্ৰুৱাৰীৰ দিনটো সমগ্ৰ বিশ্বতে Valentine’s Day অথবা প্ৰেমৰ দিন হিচাপে পালন কৰা হৈ আহিছে৷\nগতিকে প্ৰেমৰ নামত Valentine’s Day ৰ প্ৰাসংগিকতা অনস্বীকাৰ্য আৰু এওঁৰ দৰে যি প্ৰেম চিৰন্তন, যি প্ৰেম আমাৰ জীয়াই থকাৰ প্ৰেৰণা সেই প্ৰেমৰ মহত্বক আমি সকলোৱে উপলব্ধি কৰা উচিত৷\nবিদ্যালয় বন্ধ কৰি বিদ্যালয় গৃহত শ্ৰমিক শিবিৰ পতাৰ অভিযোগ\nখুমটাই মৰঙীয়ালত বান সাহাৰ্য বিতৰণ\nকপিল শৰ্মাই জন্মদিনৰ শুভেচ্ছা জনালে সুনীল গ্ৰোভাৰক\nমুম্বাইপৰা কলিকতালৈ যোৱা জাহাজ ভষ্মীভূত\nনাগৰিকত্ব সংশোধনী বিধেয়কৰ বিৰোধিতাৰে শিৱসাগৰত মুখ্যমন্ত্ৰীৰ প্ৰতিকৃতি দাহেৰে আহোম জাতীয় গণমঞ্চৰ প্ৰতিবাদ


Normazine H in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Normazine H ar byavahar, ppali, parshwakriya, upkaar, kriya-pratikriya aaru satarkatabani\nNormazine H ৰ লাভ আৰু ব্যৱহাৰসমূহ- Normazine H Benefits & Uses in Assamese- Normazine H ar laabh aaru byavaharsamuh\nNormazine H ৰ পালি আৰু সেয়া কেনেদৰে ল'ব- Normazine H Dosage & How to Take in Assamese - Normazine H ar paali aaru xeya kenedore lobo\nNormazine H ৰ পাৰ্শ্চক্ৰিয়াসমূহ- Normazine H Side Effects in Assamese- Normazine H ar parshwakriyasamuh\nNormazine H সংক্ৰান্ত সতৰ্কতাবাণীসমূহ- Normazine H Related Warnings in Assamese- Normazine H xonkranta xatarkatabanisamuh\nঅইন দৰৱৰ সৈতে Normazine Hৰ গুৰুতৰ ক্ৰিয়া-প্ৰতিক্ৰিয়া- Severe Interaction of Normazine H with Other Drugs in Assamese- Oinor xoite Normazine H ar gurutor kriya-pratikriya\nNormazine H মতভেদসমূহ- Normazine H Contraindications in Assamese- Normazine H nishedhsamuh\nNormazine H ৰ বিষয়ে সততে সোধা প্ৰশ্নসমূহ- Frequently asked Questions about Normazine H in Assamese- Normazine H ar bikhoye satate xodha prashnasamuh\nখাদ্য আৰু মদৰ সৈতে Normazine H ক্ৰিয়া-প্ৰতিক্ৰিয়া- Normazine H Interactions with Food and Alcohol in Assamese- khadya aaru modor xoite Normazine H kriya-pratikriya\nNormazine H ৰ লাভ আৰু ব্যৱহাৰসমূহ - Normazine H Benefits & Uses in Assamese - Normazine H ar laabh aaru byavaharsamuh\nNormazine H তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nNormazine H ৰ পালি আৰু সেয়া কেনেদৰে ল'ব - Normazine H Dosage & How to Take in Assamese - Normazine H ar paali aaru xeya kenedore lobo\nNormazine H-ৰ উপাদানসমূহ - Normazine H Active Ingredients in Assamese - Normazine H-ar upadaansamuh\nNormazine H ৰ পাৰ্শ্চক্ৰিয়াসমূহ - Normazine H Side Effects in Assamese - Normazine H ar parshwakriyasamuh\nগৱেষণাৰ ভিত্তিত, Normazine H ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nNormazine H সংক্ৰান্ত সতৰ্কতাবাণীসমূহ - Normazine H Related Warnings in Assamese - Normazine H xonkranta xatarkatabanisamuh\nNormazine H-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Normazine Hৰ পৰা মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনিও যদি একেই অনুভৱ কৰে তেন্তে ইয়াক বন্ধ কৰক আৰু কেৱল চিকিতসকৰ পৰামৰ্শ অনুসৰিহে আৰম্ভ কৰিব।\nNormazine H-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nNormazine H গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Normazine H কি প্ৰভাৱ দেখা গৈছে?\nNormazine Hৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Normazine H কি প্ৰভাৱ দেখা গৈছে?\nNormazine Hৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Normazine H ৰ কি প্ৰভাৱ দেখা গৈছে?\nNormazine Hৰ হৃদয় ৰ ওপৰত কোনো পাৰ্শ্ব-প্ৰতিক্ৰিয়া নাই।\nঅইন দৰৱৰ সৈতে Normazine Hৰ গুৰুতৰ ক্ৰিয়া-প্ৰতিক্ৰিয়া - Severe Interaction of Normazine H with Other Drugs in Assamese - Oinor xoite Normazine H ar gurutor kriya-pratikriya\nNormazine H তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nNormazine H মতভেদসমূহ - Normazine H Contraindications in Assamese - Normazine H nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Normazine H লোৱা অনুচিত যাতে -\nNormazine H ৰ বিষয়ে সততে সোধা প্ৰশ্নসমূহ - Frequently asked Questions about Normazine H in Assamese - Normazine H ar bikhoye satate xodha prashnasamuh\nএই Normazine H-এ অভ্য়াস বা নিচাৰ সৃষ্টি কৰে নেকি?\nনহয়, Normazine H আসক্তি সৃষ্টি কাৰক বুলি কোনো সাক্ষ্য নাই।\nআপুনি Normazine H লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Normazine H লওক।\nহয়, মানসিক বিসংগতিৰ চিকিত্সাৰ ক্ষেত্ৰত Normazine Hৰ ব্যৱহাৰ উপকাৰী।\nখাদ্য আৰু মদৰ সৈতে Normazine H ক্ৰিয়া-প্ৰতিক্ৰিয়া - Normazine H Interactions with Food and Alcohol in Assamese - khadya aaru modor xoite Normazine H kriya-pratikriya\nখাদ্য আৰু Normazine Hৰ ক্ৰিয়া-প্ৰতিক্ৰিয়া\nখাদ্যৰ সৈতে Normazine H লোৱাটো স্বাভাৱিক।\nমদ আৰু Normazine Hৰ মাজৰ প্ৰতিক্ৰিয়া\nNormazine Hৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nNormazine H ৰ অনুকল্প - Substitutes for Normazine H in Assamese\nআপুনি বা আপোনাৰ পৰিয়ালৰ কোনোবাই Normazine H লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Normazine H ব্যৱহাৰ কৰিছিল নেকি?\nআপুনি কিমান পৰিমাণে Normazine H সেৱন কৰিছিল?\nআপুনি Normazine H ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Normazine H সেৱন কৰে?


গৰমপানী অভয়াৰণ্য - অসমীয়া ৱিকিপিডিয়া\nগৰমপানী অভয়াৰণ্যৰ ওলমা সাঁকো\nকাৰ্বি আংলং জিলা, অসম, ভাৰত\n26°25′12″N 93°43′30″E / 26.42°N 93.725°E / 26.42; 93.725স্থানাংক: 26°25′12″N 93°43′30″E / 26.42°N 93.725°E / 26.42; 93.725\n6.05 বৰ্গ কি.মি. (60,50,000 বৰ্গ মিটাৰ)\nগৰমপানী অভয়াৰণ্য (ইংৰাজী: Garampani Wildlife Sanctuary) হৈছে অসমৰ কাৰ্বি আংলং জিলাত অৱস্থিত এখন অভয়াৰণ্য। ইয়াৰ মুঠ মাটিকালি হৈছে 6.05 বৰ্গ কি.মি. (60,50,000 বৰ্গ মিটাৰ)। গোলাঘাটৰ পৰা ইয়ালৈ দূৰত্ব প্ৰায় 25 km (16 মাইল)। এই অভয়াৰণ্যত বহুতো গৰমপানীৰ উঁহ আৰু জলপ্ৰপাত আছে। ইয়াত হলৌ বান্দৰ আৰু সোণালী বান্দৰ পোৱা যায়। ইয়াৰ লগতে ইয়াত ৫১ বিধ বিভিন্ন প্ৰজাতিৰ অৰ্কিড পোৱা যায়।\n4.1 স্তন্যপায়ী প্ৰাণী\n4.2 সৰীসৃপ প্ৰাণী\nএই অভয়াৰণ্যত বহুতো গৰম পানীৰ উঁহ পোৱা যায়। তাৰ পৰাই ইয়াৰ নাম গৰমপানী হ'ল।\nগৰমপানী অভয়াৰণ্যৰ অৱস্থিতি অক্ষাংশ ২৬°৪২' উ. আৰু দ্ৰাঘিমাংশ ৯৩°৭২৫' পূ.।\nঅভয়াৰণ্য খনৰ জলবায়ু গীষ্মমণ্ডলীয় সেমেকা। গীষ্মপ্ৰধান অৰ্ধ-চিৰহৰিৎ বনাঞ্চল এই অভয়াৰণ্যত দেখিবলৈ পোৱা যায়।।\nগৰমপানী অভয়াৰণ্যত বিভিন্ন প্ৰজাতিৰ জীৱ-জন্তু পোৱা যায়।\nঢেঁকীয়াপতীয়া বাঘ (ইংৰাজী: Tiger)\nনাহৰফুটুকী বাঘ (ইংৰাজী: Leopard)\nশৰপহু (ইংৰাজী: Sambar)\nহলৌ বান্দৰ (ইংৰাজী: Hoolock Gibbon)\nPig Tailed Macawue\nনেউল (ইংৰাজী: Mongoose) ইত্যাদি\nঅজগৰ (ইংৰাজী: Python)\nফেঁটী সাপ (ইংৰাজী: Cobra)\nধনেশ পক্ষী (ইংৰাজী: Hornbill)\nশালিকা (ইংৰাজী: Myna)\nকপৌ (ইংৰাজী: Dove)\nবুলবুলী চৰাই (ইংৰাজী: Bulbul)\nঈগল (ইংৰাজী: Eagle)\nমাছৰোকা (ইংৰাজী: Kingfisher)\nফেঁচা (ইংৰাজী: Owl)\nBrown Fish Owl etc\nগৰমপানী অভয়াৰণ্যৰ নিকটৱৰ্তী চহৰখন হৈছে গোলাঘাট। দূৰত্ব প্ৰায় ২৫ কিঃমিঃ। গুৱাহাটীৰ পৰা ইয়ালৈ ৩৯ নং ৰাষ্ট্ৰীয় ঘাইপথেদি ইয়ালৈ অহা-যোৱা কৰাৰ সু-ব্যৱস্থা আছে।\nগৰমপানী অভয়াৰণ্যৰ নিকটৱৰ্তী বিমান বন্দৰ হৈছে নাগালেণ্ডৰ ডিমাপুৰ বিমানবন্দৰ। ইয়ালৈ দূৰত্ব প্ৰায় ৫৫ কিঃমিঃ। আনটো নিকটৱৰ্তী বিমান বন্দৰ হৈছে যোৰহাট জিলাৰ ৰৰৈয়া বিমানবন্দৰ। এই বিমান বন্দৰৰ পৰা অভয়াৰণ্যলৈ দূৰত্ব প্ৰায় ৮৫ কিঃমিঃ।\nগৰমপানী অভয়াৰণ্যৰ নিকটৱৰ্তী ৰেল জংচনটো হৈছে ফৰকাটিঙ জংচন। দূৰত্ব প্ৰায় ২০ কিঃমিঃ। ভাৰতৰ বিভিন্ন ঠাইৰ লগতে অসমৰ বিভিন্ন ঠাইলৈ এই জংচনটোৰ পৰা অহা-যোৱা কৰিব পাৰি।\n↑ 1.0 1.1 "Garampani Sanctuary". protectedplanet.net. http://www.protectedplanet.net/sites/Garampani_Sanctuary.\n↑ 2.0 2.1 2.2 2.3 2.4 2.5 2.6 "Garampani Wild Life Sanctuary". http://www.east-himalaya.com/assam/garampani.htm। আহৰণ কৰা হৈছে: January 03, 2013.\n↑ "Garampani Wildlife Sanctuary". Assam Tourism. ২০০৯. http://www.assamtourism.org/wildlife.php#Garampani। আহৰণ কৰা হৈছে: January 03, 2013.\n↑ 4.0 4.1 "গৰমপানী অভয়াৰণ্য". Wild Mahseer. http://www.wildmahseer.com/index.php/wildlife-sanctuaries/garampani-wildlife-sanctuaries.html। আহৰণ কৰা হৈছে: January 03, 2013.\n↑ 5.0 5.1 "গৰমপানীৰ বিষয়ে". Department of Environment and Forests, Govt. of Assam. http://www.assamforest.in/NP_Sanctuaries/wls_Garampani.php। আহৰণ কৰা হৈছে: January 03, 2013.\n"https://as.wikipedia.org/w/index.php?title=গৰমপানী_অভয়াৰণ্য&oldid=279253"ৰ পৰা অনা হৈছে


পলকতে সুখ দুখ বতৰা - অসমীয়াৰ সুখ-দুখ\nHome goodnews ইতিবাচক খবৰ ভাল খবৰ পলকতে সুখ দুখ বতৰা\nxukhdukh.com January 08, 2015 goodnews, ইতিবাচক খবৰ, ভাল খবৰ,\n১. আজিৰে পৰা গুৱাহাটীত আৰম্ভ হৈছে ৰাষ্ট্ৰীয় যুৱ মহোৎসৱ। নেহৰু ষ্টেডিয়ামত হব লগা উদ্বোধনী অনুষ্ঠানত মুখ্যমন্ত্ৰী তৰুণ গগৈ, খেল মন্ত্ৰী সৰ্বানন্দ সোনোৱাল আৰু কেন্দ্ৰীয় গৃহ ৰাজ্য মন্ত্ৰী কিৰেণ ৰিজেজুৱে অংশ গ্ৰহণ কৰিব। দেশৰ বিভিন্ন প্ৰান্তৰ পৰা এই উদ্দেশ্য প্ৰায় ৪৫০০ প্ৰতিনিধি তথা অতিথি সকল গুৱাহাটীত উপস্থিত হৈছে।\n২. গুৱাহাটী উচ্চ ন্যায়ালয়ে লাভ কৰিছে পাঁচজনকৈ নতুন ন্যায়াধীশ। কালি শপত লোৱা নতুন ন্যায়াধীশৰ সকলৰ নিযুক্তিয়ে বিচাৰ প্ৰক্ৰিয়া সমূহ দ্ৰুত হব বুলি আশা কৰা হৈছে।\n৩. অহা ৩১ জানুৱাৰীৰ পৰা সাহিত্য সভাৰ কলিয়াবৰ অধিবেশনৰ শুভাৰম্ভ হব। পাঁচদিনীয়াকৈ অনুষ্ঠিত হব লগা সভাৰ অধিবেশনৰ উদ্বোধক হিচাবে দেশৰ ৰাষ্ট্ৰপতি প্ৰণৱ মুখাৰ্জীয়ে অংশ লব বুলিও সুখবৰ প্ৰকাশ পাইছে। মুখ্য অতিথি হিচাবে প্ৰখ্যাত উৰ্দু সাহিত্যক শ্বীন কাফ আৰু বাংলা সাহিত্যিক বাণী বসুৰ উপৰিও অসম সাহিত্য সভাৰ প্ৰাক্তন সভাপতি সকল, প্ৰাক্তন মুখ্যমন্ত্ৰী প্ৰফুল্ল কুমাৰ মহন্ত, সাহিত্যিক য়েছে দৰজে ঠংচি আদি সুধীজনে অংশ গ্ৰহণ কৰিব।\n৪. আজিৰে পৰা তেজপুৰত আৰম্ভ হ’ব অসমীয়া সাহিত্য সন্মিলনীৰ দ্বিতীয় অধিবেশন। জয়মতী পথাৰত ৰূপকোঁৱক-কলাগুৰু-নটসূৰ্য ক্ষেত্ৰত নামঘৰৰ আৰ্হিত সভা মণ্ডপ তৈয়াৰ কৰাৰ লগতে ২০খন জিলাৰ ১০৮টা শাখাৰ প্ৰায় চাৰিশ প্ৰতিনিধিয়ে অংশগ্ৰহণ কৰিব। এই অধিবেশনলৈ সন্মানিত অতিথি হিচাবে জ্ঞানপীঠ বিজয়ী কেদাৰনাথ সিং, সাহিত্যিক ডঃ নগেন শইকীয়া, বাংলা সাহিত্যিক ডাঃ শ্যামল চক্ৰৱৰ্তী আদিক নিমন্ত্ৰণ জনোৱা বুলিও জানিব পৰা গৈছে।\n৫. যোৱা ২০ অক্টোবৰৰ পৰা আৰম্ভ হোৱা কৃষক মুক্তি সংগ্ৰাম সমিতিৰ পদযাত্ৰাৰ আজি সামৰণি পৰিব। এই পদযাত্ৰা কামৰূপ, গোৱালপাৰা, ধুবুৰী, বঙাইগাঁও, বৰপেটা, বাক্সা, নলবাৰী জিলা অতিক্ৰম কৰি তৃণমূল পৰ্যায়ত ৰাইজৰ দুখ-দুৰ্দশৰা ক্ষেত্ৰভিত্তিক অধ্যয়ন কৰে।\n৬. অহা ২২ জনুৱাৰীৰ পৰা জাগীৰোডৰ ইতিহাসিক জোনবিল মেলা অনুষ্ঠিত হব। ২২-২৪ জানুৱাৰীত বিনিময়ৰ হাট খ্যাত এই মেলাখন অনুষ্ঠিত হব বুলি গোভা দেওৰজাৰ ৰাজদৰবাৰে সিদ্ধান্ত গ্ৰহণ কৰিছে। প্ৰথম দিনা গোভা দেউৰজাই পৰম্পৰাগত প্ৰীতিভোজতো অংশ লব।\n৭. কাজিৰঙাত কালি ২৪ ডাল কেকোঁ সাপ মুকলি কৰি দিয়া হয়। গুৱাহাটী মহানগৰীৰ বিভিন্ন স্থানত উদ্ধাৰ কৰা সাপকেইডাল অভয়াৰণ্যখনৰ বিভিন্ন স্থানত মুকলি কৰি দিয়া বুলি জানিব পৰা গৈছে।\n৮. শান্তিৰ নোবেল বঁটা বিজয়ী তথা শিশু অধিকাৰ কৰ্মী কৈলাশ সত্যাৰ্থীয়ে নোবেল পুৰস্কাৰটো ৰাষ্ট্ৰৰ নামত উছৰ্গা কৰি তুলি দিলে ৰাষ্ট্ৰপতিৰ হাতত। কালি ৰাষ্ট্ৰপতি ভৱনত হোৱা বিশেষ অনুষ্ঠানত এই বঁটাটি ৰাষ্ট্ৰপতিক চমজাই দি ৰাষ্ট্ৰপতিৰ সংগ্ৰহালয়ত ৰাখি দেশবাসীয়ে ওচৰৰ পৰা নোবেল বঁটাটি চাব পৰাকৈ ৰখা হব। দেশৰ শিশু শ্ৰমিক বিৰোধী আইন প্ৰণয়ন কৰাৰ বাবেও তেখেতে আহ্বান জনায়।\n৯. গুৱাহাটীৰ ৰবীন্দ্ৰ ভৱনত অনুষ্ঠিত হোৱা ৰাষ্ট্ৰীয় শিশু নাট মহোৎসৱত “নূপুৰ” শীৰ্ষক ওজাপালিৰ ডিভিডি পৰহি উন্মোচিত হয়। উন্মোচক হিচাবে অংশগ্ৰহণ কৰে ডঃ প্ৰবীণ চন্দ্ৰ দাস আৰু নাট্যকৰ্মী পবিত্ৰ ৰাভাই।\n১০. আজিৰে পৰা মৰিগাঁও স্কুল খেলপথাৰৰ বৰাহ মিহিৰ ক্ষেত্ৰত অনুষ্ঠিত হব অসম বিজ্ঞান সমিতিৰ ৫০সংখ্যক ৰাজ্যিক অধিবেশন। আজি দ্বাৰ মুকলি কৰিব জাগীৰোড মহাবিদ্যালয়ৰ অধ্যক্ষ ডঃ ভৱেন চন্দ্ৰ নেওগে। দহ জানুৱাৰীত অনুষ্ঠিত হব লগা “প্লাজমা আৰু ইয়াৰ প্ৰয়োগ” শীৰ্ষক অনুষ্ঠান উন্মোচন কৰিব ডঃ ভগৱতপ্ৰাণ দুৱৰাই আৰু অংশ লব ডঃ জয়ন্তী চুতীয়া আৰু ডঃ লক্ষ্মীনন্দন বৰাদেৱে।\nBy xukhdukh.com on January 08, 2015


Business – First News Report\nDecember 1, 2018\tBusiness 0\nষ্টাফৰিপৰ্টাৰ,, ৩০ নৱেম্বৰ, ২০১৫ চনত দিল্লীত স্থাপন হোৱা ফিল’কেলিয়ে গুৱাহাটীৰ জি এছ ৰেডস্থিত এ, বি চিৰ ড’না প্লেনেটৰ বিপৰীতে গায়ত্ৰী প্লাজাত মুকলি কৰে প্ৰথমখন ষ্ট’ৰ। ফিল’কেলি হল এক মেনছৱেৰ ব্ৰেণ্ড যত গ্ৰাহকে নিজৰ পছন্দ অনুসৰি ছ্যুটৰ পৰা শ্বাটলৈ ট্ৰাউজাৰৰ পৰা জেকেতলৈ আদি পোছাক প্ৰস্তুত কৰে। স এই উপলক্ষে শুকুৰবাৰে …\nৰাজ্যৰ ১৯ খন কেন্সাৰ হাস্পটালত ৰতন টাটাই কিমান খৰচ কৰিব?\nJune 18, 2018\tBusiness, আঞ্চলিক, ব্যৱসায়-বাণিজ্য 0\nগুৱাহাটীঃ কৰ্কট ৰোগীসকলৰ বাবে সুখৱৰ। ৰাজ্যৰ কৰ্কট ৰোগীসকলৰ বহুদিনীয়া অভাৱ পূৰণেৰে খানাপাৰাৰ পশু চিকিৎসা বিজ্ঞান মহাবিদ্যালয় খেলপথাৰত আয়োজিত এক বিস্তৃত কাৰ্য্যসূচীৰ জৰিয়তে ১৯ খন কেন্সাৰ কেয়াৰ চেন্টাৰ স্থাপনৰ শুভাৰম্ভণি কৰা হয়। মুখ্যমন্ত্ৰী সৰ্বানন্দ সোণোৱাল, স্বাস্থ্যমন্ত্ৰী ড. হিমন্ত বিশ্ব শৰ্মা, বিজেপিৰ ৰাষ্ট্ৰীয় সভাপতি তথা ৰাজ্য সভাৰ সাংসদ অমিত শ্বাহ আৰু টাটা …\nগুৱাহাটীত টাটা নেক্সন এ এম টি মুকলি।।।\nগুৱাহাটীত টাটা নেক্সন এ এম টি মুকলি।।।। গুৱাহাটীৰ প্ৰতিবেদক,,,।।।18 জুন,,,গুৱাহাটীৰ কাফমাখ্যা গেটত থকা কামাখ্যা মোটৰ্চত নেক্সন হাইপাৰ ড্ৰাইভত সোমবাৰে এছ লেভেল নেক্সন কাৰখন মুকলি কৰে মাৰ্কেটিং বিভাগৰ উপাধক্ষ এছ এন বৰ্মনে । তেওঁ কয় – “পেট্ৰল সংস্কৰনৰ আৰম্ভণি মূল্য 9.41 লাখ। এক্স স্বৰূম দিল্লী আৰু ডিজেল সংস্কৰণৰ মূল্য 10.3 লাখ …\nভাড়াঘৰৰ নামত ৰাজ্যত চলিছে ক’লা ব্যৱসায়ঃ প্ৰতিবেদন-১\nJune 17, 2018\tBusiness, Housing, আঞ্চলিক, ব্যৱসায়-বাণিজ্য 0\nউচ্চ নিৰিখৰ ভাড়াৰে ভাড়াতীয়াক শোষণ এচাম মালিকৰঃ অধিকাংশ ভাড়াঘৰৰ মালিকে ফাঁকি দিয়ে আয়কৰ বিশেষ প্ৰতিবেদন, ফাৰ্ষ্ট নিউজ ৰিপ’ৰ্টঃ ৰাজধানী মহানগৰী গুৱাহাটীৰ লগতে ৰাজ্যৰ প্ৰায়কেইখন চহৰ-নগৰত এতিয়া ভাড়াঘৰৰ ব্যৱসায় ৰমৰমীয়াকৈ চলি আছে। জনসংখ্যাৰ দ্ৰুত বৃদ্ধি তথা গ্ৰামাঞ্চলৰ ৰাইজৰ শিক্ষা, কৰ্মসংস্থাপন আদি বিভিন্ন কাৰণত চহৰলৈ ঘটা প্ৰব্ৰজনৰ বাবেই বৰ্তমান এই ব্যৱসায়ী …\nপতঞ্জলি বিপনন বিভাগত শীঘ্ৰে চেলছমেন নিযুক্তি।।।।\nJune 17, 2018\tBusiness, আঞ্চলিক, ব্যৱসায়-বাণিজ্য 0\nপতঞ্জলি বিপনন বিভাগত শীঘ্ৰে চেলছমেন নিযুক্তি।।।। গুৱাহাটীৰ প্ৰতিবেদক,,, 16 জুন, যোগ আয়ুৰ্বেদৰ পুনৰ প্ৰতিষ্ঠাৰ বাবে যোগঋষি স্বামী ৰামদেৱজীৰ নেতৃত্বত পতঞ্জলি যোগপীঠৰ লক্ষাধিক অধিক কাৰ্যকৰ্তাই অহৰ্নিশে কাম কৰি আছে। আজি কোটি কোটি ভাৰতীয়ই যোগ আধ্যাত্মৰে নতুন এখন ৰাষ্ট্ৰ নিৰ্মাণৰ ভেটি গঢ়িছে আৰু নতুন প্ৰজন্মক সুন্দৰ ভৱিষ্যতৰ নেতৃত্ লব পৰাকৈ নিৰ্মাণ কৰিছে। …\n১ আগষ্টৰ পৰা সৰ্থেবাৰী উপ কোষাগাৰৰ কাম-কাজ\nJune 15, 2018\tBusiness, আঞ্চলিক, ব্যৱসায়-বাণিজ্য 0\nসৰ্থেবাৰীৰ প্ৰতিবেদকঃ অহা এক আগষ্টৰ পৰা কাঁহশিল্পনগৰী সৰ্থেবাৰীত ৰাজ্য চৰকাৰে স্থাপন কৰিব লোৱা উপ কোষাগাৰৰ চৰকাৰী কাম কাজ আৰম্ভ হ’ব। ৰাজ্য চৰকাৰে এই সংক্ৰান্তত এক অধিসূচনা জাৰি কৰি বৃহত্তৰ সৰ্থেবাৰী অঞ্চলৰ ৰাইজৰ সুবিধাৰ বাবে কোষাগাৰটো স্থাপন কৰা হব বুলি জানিবলৈ দিছে। এই উপ কোষাগাৰটো স্থাপন কৰাৰ পিছত সৰ্থেবাৰী ৰাজহ চৰকাৰৰ …\nমানৱ অধিকাৰ সুৰক্ষা সমিতিৰ ‘য়ুথ লীডাৰশ্বিপ এৱাৰ্ডৰ বাছনি প্ৰক্ৰিয়া আৰম্ভ\nJune 12, 2018\tBusiness, Campaigns, Uncategorized, আঞ্চলিক, ক্ৰীড়া, চিত্ৰ-সংবাদ, জীৱন-প্ৰণালী, ব্যৱসায়-বাণিজ্য, ভিডিঅ’, ৰাজনীতি 0\nসহযোগিতা আগবঢ়াইছে Firstnewsreport এ গুৱাহাটীঃ সমতা, শান্তি আৰু উন্নয়ণৰ মূলমন্ত্ৰৰে দেশজুৰি মানৱ অধিকাৰৰ সুৰক্ষাৰ হৈ কাম কৰি অহা সংগঠন মানৱ অধিকাৰ সুৰক্ষা সমিতিয়ে ‘য়ুথ লীডাৰশ্বিপ এৱাৰ্ডৰ বাছনি প্ৰক্ৰিয়া আৰম্ভ কৰিছে। সমাজৰ বিভিন্ন ক্ষেত্ৰত উপযুক্ত বহন কৰা নেতাৰ সন্ধানত বৰ্তমান সংগঠনটোৰ বিভিন্ন স্থানৰ কৰ্মীসকলে নামি পৰিছে। সংগঠনটোৰ এই কাৰ্যক সহযোগিতা …\nমেডিলাইফৰ চিকিৎসা সেৱাত ৩০ শতাংশ ৰেহাই\nJune 12, 2018\tBusiness, Health & Fitness, আঞ্চলিক, জীৱন-প্ৰণালী, ব্যৱসায়-বাণিজ্য 0\nগুৱাহাটীঃ ৰাজ্যৰ চিকিৎসা ক্ষেত্ৰখনত প্ৰতিগৰাকী নাগৰিকৰ বাবে সুলভ মূল্যতে চিকিৎসা প্ৰাপ্তিৰ বাবে কাম কৰি অহা অনুষ্ঠান মেডিলাইফে এইবাৰ নিজৰ সদস্য তথা গ্ৰাহকৰ প্ৰতি আগবঢ়াইছে ৩০ শতাংশ ৰেহাইৰ ব্যৱস্থা। মেডিলাইফৰ যোগেদি হিতাধিকাৰীয়ে লাভ কৰা চিকিৎসাসেৱাৰ ক্ষেত্ৰত এই ৰেহাইৰ ব্যৱস্থা গ্ৰহণ কৰা হৈছে। চিকিৎসালয়, ডায়েগনষ্টিলক লেব টেষ্ট, হেলথ পেকেজ, মেডিকেল পৰ্যটন আদিৰ …\nবহিঃ ৰাজ্যৰ পৰা গামোচা আমদানি বন্ধ কৰাৰ বাবে আলোচনা\nJune 6, 2018\tBusiness, আঞ্চলিক, ব্যৱসায়-বাণিজ্য 0\nগুৱাহাটীৰ প্ৰতিবেদক_ অসমৰ শিপিনী সকলৰ বৃহৎ স্বাৰ্থৰ কথা আগত ৰাখি অসমীয়া জাতিৰ স্বভিমানৰ প্ৰতীক “গামোচা ” বহিঃ ৰাজ্যৰ পৰা আমদানি বন্ধ কৰাৰ বাবে লোৱা পদক্ষেপৰ অংশ হিচাবে এই বস্ত্ৰ ব্যৱসায়ৰ সৈতে জড়িত ব্যক্তি আৰু সংস্থা সমূহৰ সৈতে Implementation of The Handloom (Reservation of Articles for production) Act 1985 সম্পৰ্কীয় আলোচনা …


Evatone in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Evatone ar byavahar, ppali, parshwakriya, upkaar, kriya-pratikriya aaru satarkatabani\nEvatone के प्रकार चुनें\nEvatone2Mg Tablet\nसदस्य इस दवा को ₹91.49 में ख़रीदे।\nEvatone ৰ মূল্য আৰু পেকৰ চাইজ - Evatone Price and Pack Size in Assamese\nEvatone2Mg Tablet ₹96.3 दवा खरीदें\nEvatone की जानकारी\nEvatone ৰ লাভ আৰু ব্যৱহাৰসমূহ- Evatone Benefits & Uses in Assamese\nEvatone ৰ পালি আৰু সেয়া কেনেদৰে ল'ব- Evatone Dosage & How to Take in Assamese\nEvatone-ৰ উপাদানসমূহ- Evatone Active Ingredients in Assamese\nEvatone ৰ পাৰ্শ্চক্ৰিয়াসমূহ- Evatone Side Effects in Assamese\nEvatone সংক্ৰান্ত সতৰ্কতাবাণীসমূহ- Evatone Related Warnings in Assamese\nঅইন দৰৱৰ সৈতে Evatoneৰ গুৰুতৰ ক্ৰিয়া-প্ৰতিক্ৰিয়া- Severe Interaction of Evatone with Other Drugs in Assamese\nEvatone মতভেদসমূহ- Evatone Contraindications in Assamese\nEvatone ৰ বিষয়ে সততে সোধা প্ৰশ্নসমূহ- Frequently asked Questions about Evatone in Assamese\nখাদ্য আৰু মদৰ সৈতে Evatone ক্ৰিয়া-প্ৰতিক্ৰিয়া- Evatone Interactions with Food and Alcohol in Assamese\nEvatone ৰ লাভ আৰু ব্যৱহাৰসমূহ - Evatone Benefits & Uses in Assamese\nEvatone তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEvatone ৰ পালি আৰু সেয়া কেনেদৰে ল'ব - Evatone Dosage & How to Take in Assamese\nEvatone-ৰ উপাদানসমূহ - Evatone Active Ingredients in Assamese\nEvatone ৰ পাৰ্শ্চক্ৰিয়াসমূহ - Evatone Side Effects in Assamese\nগৱেষণাৰ ভিত্তিত, Evatone ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEvatone সংক্ৰান্ত সতৰ্কতাবাণীসমূহ - Evatone Related Warnings in Assamese\nEvatone-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEvatone ৰ গৰ্ভৱতী মহিলাৰ ক্ষেত্ৰত বহুতো ভয়ানক পাৰ্শ্ব-প্ৰতিক্ৰিয়া আছে, গতিকে ইয়াক চিকিতসকৰ পৰামৰ্শ অবিহনে গ্ৰহণ নকৰিব।\nEvatone-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nEvatone গ্ৰহণ কৰাৰ পিছত স্তন্যপায়ী মহিলাসকলে গম্ভীৰ সমস্যাত ভূগিব পাৰে। গতিকে প্ৰথমে আপোনাৰ চিকিতসকৰ পৰামৰ্শ নোলোৱাকৈ এই ঔষধটো গ্ৰহণ নকৰিব, নহলে এইটো আপোনাৰ বাবে বিপদজনক হব পাৰে।\nবৃক্কত Evatone কি প্ৰভাৱ দেখা গৈছে?\nEvatone গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Evatone কি প্ৰভাৱ দেখা গৈছে?\nকলিজা ৰ বাবে Evatone কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Evatone ৰ কি প্ৰভাৱ দেখা গৈছে?\nEvatoneৰ হৃদয় ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nঅইন দৰৱৰ সৈতে Evatoneৰ গুৰুতৰ ক্ৰিয়া-প্ৰতিক্ৰিয়া - Severe Interaction of Evatone with Other Drugs in Assamese\nEvatone তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEvatone মতভেদসমূহ - Evatone Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Evatone লোৱা অনুচিত যাতে -\nEvatone ৰ বিষয়ে সততে সোধা প্ৰশ্নসমূহ - Frequently asked Questions about Evatone in Assamese\nএই Evatone-এ অভ্য়াস বা নিচাৰ সৃষ্টি কৰে নেকি?\nনহয়, Evatone আসক্তি সৃষ্টি কাৰক বুলি কোনো সাক্ষ্য নাই।\nহয়, আপুনি Evatone লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, কিন্তু ডাক্তৰৰ পৰামৰ্শ মতেহে Evatone লওক।\nমানসিক ৰোগৰ চিকিত্সাৰ বাবে Evatone লৈ কোনো লাভ নাই।\nখাদ্য আৰু মদৰ সৈতে Evatone ক্ৰিয়া-প্ৰতিক্ৰিয়া - Evatone Interactions with Food and Alcohol in Assamese\nখাদ্য আৰু Evatoneৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Evatone আৰু খাদ্য একেলগে লোৱাটোৰ পিছৰ পৰ্যায়ৰ বিষয়ে একো ক'ব পৰা নাযায়।\nমদ আৰু Evatoneৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Evatone লোৱাৰ পাৰ্শ্চক্ৰিয়াৰ বিষয়ে তথ্য নাই।\nEvatone ৰ অনুকল্প - Substitutes for Evatone in Assamese\nEvatone के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Evatone লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Evatone ব্যৱহাৰ কৰিছিল নেকি?\nআপুনি কিমান পৰিমাণে Evatone সেৱন কৰিছিল?\nআপুনি Evatone ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Evatone সেৱন কৰে?